Төбәк етәксеһе Корея Республикаһының джаз-бэнд концертында булды // Мәҙәниәт | новости башинформ.рф\nТөбәк етәксеһе Корея Республикаһының джаз-бэнд концертында булды\n11:41, 6 июня 2014 Мәҙәниәт\nРөстәм Хәмитов тормош иптәше Гөлшат Хәмитова менән «Stone Jazz» джаз-бэнд концертында булды. Төркөм Башҡортостанға Корея Республикаһының Рәсәй Федерацияһында Ғәҙәттән тыш һәм Тулы хоҡуҡлы Илсеһе Ви Сон Лактың сәфәре сиктәрендә Өфө тамашасыларына үҙ программаһын тәҡдим итте.\n— Башҡортостанға, Өфөгә эш сәфәре менән генә түгел, ә яҡшы мәҙәни программа менән килгәнегеҙ өсөн ҙур рәхмәт, — тине Рөстәм Хәмитов. — Элгәре йыл Корея Республикаһында булдым. Корея оҫталарының концертын ҡарай алдыҡ. Артистарығыҙҙың оҫталығынан, энергияһынан, талантынан хайран ҡалдым һәм, һис шикһеҙ, һеҙҙең сәфәрегеҙ барышында музыкаль төркөмдөң килеүен теләгәйнем. Һәм бына һеҙ бөгөн джаз төркөмөн алып килдегеҙ. Беҙҙә лә уйнау, бейеү, йырлау оҫталары бар. Артистарыбыҙ Корея Республикаһында сығыш яһаны. Беҙҙең бизнес, эш даирәләре араһында бәйләнештәребеҙҙең нығыныуына ышанам һәм Корея артистарын үҙебеҙҙә һәм үҙебеҙҙең артистарҙы Корея Республикаһында күреү өсөн күп кенә мөмкинлектәр аласаҡбыҙ.\nРеспублика етәксеһе иҫтәлеккә Корея флейтасыһына башҡорт флейтаһын – ҡурай бүләк итте, тип хәбәр иттеләр төбәк башлығының матбуғат хеҙмәтенән.


Баш ҡалаға Бөтә Рәсәй халыҡ фронты ойошторған «Рәсәй -2014»экспедицияһы ағзалары килде\nАвтосәйәхәт 12 июнь Владивостоктан старт алғайны. 59 көн эсендә улар 39 төбәк, 8 федераль округ һәм 47 ҡаланы үтергә иҫәп тота. Өфө был маршрутта ун һигеҙенсе ҡала. Экспедиция 15 километр юл үтеп август башында Севастополдә тамамланасаҡ.\nАвтосәйәхәттең маҡсаты илдәге һуңғы ун биш йылдағы үҙгәрештәрҙе күрһәтеү. Экспедиция ағзалары юлдарҙың торошон, күперҙәр төҙөклөгөн һәм башҡа үҙенсәлектәрҙе тикшерәсәк. Һуңғы йылдарҙа федераль һәм төбәк кимәлендәге трассаларҙы төҙөкләндереүгә һәм яңыларын һалыуға шаҡтай ҙур аҡса бүленә. Бөтә Рәсәй халыҡ фронты ағзалары уларҙың маҡсатҡа ярашлы тотонолоуын, һалынған асфальттың сифатын тикшерә. Башҡортостанға тиклем бик күп километрҙар үтелде һәм беҙ ниндәйҙер сағыштырыу яһай алабыҙ, ти автосәйәхәтселәр. Александр Васильев, экспедиция етәксеһе, Дәүләт Думаһы депутаты: «Юлдар төрлөсә. Яҡшы урындары ла бар хәүефле урындар ҙа байтаҡ. Юлдарҙа йырындар барлыҡҡа килеүе водителдәр өсөн үтә лә ҡурҡыныс. Уяулығыңды юғалттыңмы күңелһеҙ хәлгә эләгеүең ихтимал. Хатта яңы һалынған асфальтта ла йырындар күҙәтелә. Был иһә юлсыларҙың үҙ эшен сифатһыҙ башҡарыуына ишара. Башҡортостанға ла ошо күренеш хас. Беҙ экспедиция аҙағына тиклем юлдарҙы тикшереп уның торошо тураһында ил башлығына отчет әҙерләйәсәкбеҙ». Баш ҡалала экспедиция ағзалары ШОС һәм БРИКС илдәре саммитын ойоштороусылар менән осрашты һәм форумға әҙерләнгән объекттар төҙөлөшөн ҡараны. Владивосток та күптән түгел генә күләмле саммиттар ҡабул иткәйне. Ундағы журналистарҙы Өфөнөң әҙерлеге айырыуса ҡыҙыҡһындырҙы. Татьяна Гнездулова, журналист: «Владивостокта ла күләмле саммиттар үтте, әммә беҙҙә был эшкә әҙерлек дүрт йыл алдан башланғайны. Һеҙгә йыл ярым ғына ваҡыт бирелде. Шулай ҙа эштәр йылдам барыуы күренеп тора. Объекттарҙың яңынан түгел, ә булғандарын төҙөкләндереү ҙә эште тиҙләтә. Һәм шуныһы беҙ был төҙөлөштәрҙе ҡарап сыҡҡандан һуң уның саммиттар өсөн генә төҙөлмәүен аңланыҡ. Улар артабан да халыҡҡа хеҙмәт итәсәк».


Президент һайлауында иң күп тауыш йыйыусы Рөстәм Хәмитов бөгөн журналистарҙың һорауҙарына яуап бирҙе\nМатбуғат конференцияһында сәйәси компания йомғаҡтарынан тыш, һүҙ социаль-иҡтисади проблемалар, идара итеү системаһындағы яңылыҡтар хаҡында барҙы.\nРөстәм Хәмитов иң тәүҙә Башҡортостан халҡына ышанысы, әүҙемлеге өсөн рәхмәтен белдерҙе. Республика һайлаусыларының 1 миллион 800 меңе, йәғни 80 проценттан ашыуы әлеге республика етәксеһенең кандидатураһы өсөн тауыш биргән. Тәғәйенләүгә ҡарағанда, халыҡ тарафынан һайланған булыуы яуаплыраҡ, тине Рөстәм Хәмитов. Был ышанысты фиҙаҡәр хеҙмәт менән аҡларға кәрәклеген билдәләне.\nРөстәм Хәмитов лайыҡлы һәм ғәҙел көрәш алып барғандары өсөн дәғүәселәренә лә рәхмәт белдереп үтте. Дүрт йыл элек республика етәксеһенең тәүге указы балалар баҡсаһы тәрбиәселәренең эш хаҡын күтәреү хаҡында булһа, был юлы беренсе ҡарар Башҡортостандың стратегик үҫешенә ҡағыласаҡ. Журналистарҙы Республика Хөкүмәте менән бәйле үҙгәрештәр ҙә ҡыҙыҡһындыра. Мәҫәлән, Премьер-министр буласаҡмы-юҡмы. Рөстәм Хәмитов был вазифаға тәғәйенләү буласағын инҡар итмәне. Хөкүмәт менән Президент хакимиәте берлектә эшләй, системала күп яңылыҡтар көтөлмәй, тине ул.\nРөстәм Хәмитов инвестициялар йәлеп итеү, социаль өлкәләге үҙгәрештәр, ауыл хужалығы тармағының эшмәкәрлеге менән ҡәнәғәт булыуын билдәләне. Торлаҡ-коммуналь тармаҡта проблемалар бар, әммә улар хәл ителә. Алда башҡараһы эштәр, пландар күп. Шуларҙың береһе - ШОС һәм БРИКС илдәре саммиты. Өфө киләһе йыл төрлө ҡитғаларҙан ҡунаҡтар ҡабул итергә әҙерләнә. Брифингта медицина проблемалары ла күтәрелде. Мәғлүм булыуынса, әле баш ҡаланың тиҙ ярҙам хеҙмәте эш хаҡына ҡәнәғәтһеҙлек белдереп аслыҡ иғлан иткән, проблема уларҙы республика системаһына беркетеү ярҙамында хәл ителәсәк, тине Рөстәм Хәмитов. Еңеүҙе билдәләүгә килгәндә, шау-шыулы тантаналар ҡаралмаған, бары тик инаугурация ғына. Мин республика халҡына ышандым, әммә проценттар былай уҡ юғары булыр тип уйламағайным, тине Рөстәм Хәмитов.\nРөстәм Хәмитов рәсми рәүештә үҙ вәкәләттәрен киләһе аҙна аҙағында үтәй башлаясаҡ. Башҡортостан Президентының инаугурацияһы 25 сентябрь тирәһенә тәғәйенләнгән. Артабан инде Республика Хөкүмәте отставкаға ебәреләсәк. Әммә Рөстәм Хәмитов әйтеүенсә, күп үҙгәрештәр көтөлмәй.


26 июлдә Өфөлә ике маршрут буйынса автоуҙыш старт ала // Йәмғиәт | новости башинформ.рф\n26 июлдә Өфөлә ике маршрут буйынса автоуҙыш старт ала\n13:22, 25 июля 2012 Йәмғиәт\n26-31 июлдә Башҡортостанда «Салют, Еңеү!» автоуҙышы үтә. Йәштәр акцияһы Бөйөк Ватан һуғышында Еңеүгә 67 йыл тулыуға һәм Рәсәй Һауа-десант ғәскәрҙәрен булдырыуға 82 йыл тулыуға арнала, тип хәбәр иттеләр сараны ойоштороусылар. Автоуҙышты республиканың Йәштәр сәйәсәте һәм спорт министрлығы, БР Йәштәргә патриотик тәрбиә биреү һәм уларҙы хәрби хеҙмәткә әҙерләү үҙәге ойоштора.\nАвтоуҙыш Башҡортостандың көньяҡ-көнсығыш һәм төньяҡ райондары буйлап ике маршрут буйынса үтә. Беренсеһе Өфө, Белорет, Учалы, Асҡар, Сибай, Аҡъяр, Йылайыр, Күмертау, Салауат, Стәрлетамаҡты үҙ эсенә алһа, икенсеһенең юлы Өфө, Благовещен, Бөрө, Мишкә, Ҡариҙел, Дыуан, Мәсәғүт, Оло Ыҡтамаҡ, Байҡыбаш, Асҡын, Иҫке Балтас, Борай, Яңауыл, Нефтекама, Ағиҙел, Дүртөйлө, Кушнаренко буйлап үтә. Һанап үтелгән ҡала һәм ауылдарҙа автоуҙышта ҡатнашыусылар мотлаҡ туҡтап, Бөйөк Ватан һуғышында ҡатнашыусылар һәм тыл хеҙмәтсәндәре менән осрашасаҡ. Ике маршруттың да старты һәм финишы — Өфөлә.\nАкцияла ҡатнашыуға Башҡортостанда йәшәүсе, һаулыҡ торошо буйынса яраҡлы, спорт һәм туристик яҡтан әҙерлекле балиғ булған кешеләр саҡырыла. Һауа-десант ғәскәрҙәре ветерандарына, локаль һуғыштарҙа һәм ҡораллы конфликттарҙа ҡатнашыусыларға, хәрби-патриотик клубтар ағзаларына өҫтөнлөк бирелә. Автоуҙышта ҡатнашыусыларҙың дөйөм һаны 60 кешенән дә артмаҫҡа тейеш.\nТеги: автоуҙыштар,акциялар,бөйөк ватан һуғышы


2009 йылда Башҡортостан халҡы 8,5 мең кешегә артты // Йәмғиәт | новости башинформ.рф\n2009 йылда Башҡортостан халҡы 8,5 мең кешегә артты\n11:04, 1 февраля 2010 Йәмғиәт\n2010 йыл башында республикала даими йәшәүсе халыҡ иҫәбе, алдан иҫәпләүҙәр буйынса, 4065,8 мең кешегә еткән. Башҡортостанстат мәғлүмәте буйынса, 2009 йыл башы менән сағыштырғанда, республика халҡы 8,5 мең кешегә артҡан.\n2009 йылда тыуымдың артыуы, кеше үлеменең кәмеүе күҙәтелгән. Халыҡ иҫәбенең тәбиғи артыуы буйынса республика Волга буйы федераль округында алдынғы урын биләй. Тыуым һәм үлем күрһәткестәре буйынса иһә икенсе урында. Башҡортостан ыңғай демографик күрһәткесле 25 төбәк исемлегенә ингән.\nУҙған йылда 55,7 мең сабый тыуған, был 2008 йыл менән сағыштырғанда 2,2 процентҡа күберәк, халыҡ үлеме – 53,4 мең – 4,0 процентҡа кәмерәк. Тыуым республикала 16 йыл эсендә беренсе тапҡыр үлемдән күберәк булып, халыҡ иҫәбенең тәбиғи артыуы 2,3 мең кеше тәшкил итте.\nСтатистика һандары буйынса, тыуым артыуы һәм үлемдең кәмеүе алты ҡала округында (Өфө, Нефтекама, Октябрьский, Салауат, Стәрлетамаҡ), 28 муниципаль районда (Балаҡатай, Ишембай, Мәләүез, Туймазы һәм башҡаларҙа) күҙәтелгән.\nАлты ҡала округына (Өфө, Ағиҙел, Нефтекама, Октябрьский, Сибай, Стәрлетамаҡ) һәм 16 муниципаль районға (Әбйәлил,Баймаҡ, Бөрйән, Мәләүез, Туймазы, Учалы, Хәйбулла һәм башҡаларға) халыҡ иҫәбенең тәбиғи артыуы ла тура килә.\nТеги: демография, тыуым


Алға, үҙебеҙҙекеләр! Һеҙ яҡшыраҡ булдыраһығыҙ!\n28 Ноябрь 2019, 23:45\nРәсәйҙә Театр йылының иң сағыу йәштәр проекты – “Театраль Волга буйы” фестиваленең мәктәп һәм студент тамашаларын 100 меңдән ашыу кеше ҡараны.\nСпектаклдәрҙә Волга буйы федераль округы төбәктәренән ете меңдән ашыу йәш актер, уҡыусы һәм студент ҡатнашты.\nЙәш актерҙар тамашаларҙа мөхәббәт, тоғролоҡ, бурыс тойғоһо һәм йәшәү мәғәнәһе кеүек мәңгелек темаларҙы күтәрә. Төбәк һәм округ этаптары барышында фестиваль ҙур социаль проектҡа әүерелде. Унда ҡатнашыусылар спектаклдәрен балалар һәм ҡарттар йорттарында күрһәтте, тамаша мотивтары буйынса фекер алышыуҙар, оҫталыҡ дәрестәре, флешмобтар, театраль марафондар, эстафеталар, ижади осрашыуҙар, "түңәрәк өҫтәл"дәр үткәрҙе.\nИжади йәштәр өсөн күләмле ваҡиғаны ойоштороу идеяһы – Рәсәй Президентының Волга буйы федераль округындағы тулы хоҡуҡлы вәкиле Игорь Комаровтың шәхси башланғысы.\nЙәш актерҙарға округтағы бөтә төбәк башлыҡтары булышлыҡ итте. Улар спектаклдәрҙе ҡараны, тамашаларҙан һуң йәштәр менән осрашты, социаль селтәрҙә улар өсөн “көйөргә” саҡырҙы. Фестивалдең YouTube каналындағы видео-контентын ҡарағандарҙың дөйөм һаны 35 меңгә етте.\nМәғлүм булыуынса, 30 ноябрҙә тауыш биреүгә йомғаҡ яһала һәм “Иң яҡшы мәктәп театры” “Иң яҡшы студент театры”, “Иң яҡшы режиссер”, “Иң яҡшы актер”, “Иң яҡшы актриса” тигән номинацияларҙа еңеүселәр билдәләнә.\nВолга буйы федераль округында йәшәгән һәр кеше 8 (800) 350-35-43 телефоны аша бушлай шылтыратып, иң яҡшы театр тамашаһы өсөн тауыш бирә ала. Тауыш биреү 29 ноябрҙә Мәскәү ваҡыты буйынса көндөҙгө сәғәт 1-ҙә башлана һәм 30 ноябрҙә шулай уҡ Мәскәү ваҡыты буйынса көндөҙгө 1-ҙә тамамлана.\nРеспубликабыҙҙан фестивалдә М. Аҡмулла исемендәге Башҡорт дәүләт педагогия университетының “Ҡорос” һәм Межгорье ҡалаһынан “Пауза” театрҙары ҡатнашты. Үҙебеҙҙекеләр өсөн тауыш бирәйек! Алға, Башҡортостан!


Тәрбиә һабаҡтары | Әбйәлил - Абзелил\nӘбйәлил - Абзелил > Ғибрәтле ҡиссалар, хикәйәттәр, вәғәздәр > Тәрбиә һабаҡтары\n« Тол ҡатындар\n“Фатиха” сүрәһе »\nИсламдың тәрбиә мәҙрәсәһенән һабаҡтар\n«Үҙе өсөн үтә лә кәрәкле булған өс төрлө шартҡа яуап бирә белгән кешәнән еңел генә иҫәп-хисап алғандан һуң, фатихаһын биреп, Аллаһ уны күктәргә күтәрер», — тигән пәйғәмбәр, ғәләйһис-сәләм. «Улар ниндәй шарттар була?» — тип һорайҙар сәхәбәләр, «Һине рәнйеткән кешегә ҡарата мәрхәмәт-шәфҡәтле булыу; һине ташлап киткән менән килешә белеү; һиңә ҡайғы- хәсрәт килтергәнде ғәфү итә белеү», — тигән пәйғәмбәр, ғәләйһис-сәләм.\nӘлбиттә, кеше рәнйетеүҙәр, ыҙғыш-талаштар, күңелдәрҙе ҡайғы-хәсрәттәр менән күмеп китеүҙәр һәр ваҡыт булып торған.\n«Был фани донъяла бер кем өсөн тынғылыҡ та, татыулыҡ та тулып ятмай, Йәннәт эйәләре өсөн бер бүләк рәүешендә уны күктәрҙә генә табырға мөмкин. Хеҙмәт һәм тырышлыҡтар улар фани донъя кешеләре өсөн фани донъялағы өлөш кенә, — тип һөйләр булған имам Ғәли ибн әл-Хөсәйен, — сөнки был фани донъяла игелекте саҡ ҡына күргән кеше икеләтә артығыраҡ ҡомһоҙлоҡҡа, бирелә башлай. Мал-мөлкәте, байлыҡтары ишәйә барған һайын, уны һаҡлап тотоу өсөн урыны ла, сығымдары ла күберәк талап ителә, борсолоуҙары арта. Тимәк, донъя байлығы ысын мәғәнәһендә һөйөнөс сығанағы була алмай. Юҡ, юҡ, — тип һүҙен дауам итә ул, — Аллаһтың ысын дуҫтары донъя малы тип яфа сигеп бармай, әҙәмдең маҡсаты — Ахирәт».\nӘҙәм балаһына тәрбиә биреп кенә тороу — диндең төп вазифаһы.\n— Тормоштоң йәме һәр ваҡыт булып һәм дауам итеп торһон өсөн тәрбиә теҙгене һар саҡ ҡулда булырға тейеш, — тип өйрәтә дин.\n«Йәшәгән һәм йәшәр йылдарығыҙ күркәм, егеп йөрөр аттарығыҙ — беҙҙең заманда машиналарығыҙ тип аңларға кәрәк — яҡшы булһын, әммә Аллаһ хаҡында ла онотма. Донъя көткән саҡтарыңда бәлә һәм бәхетһеҙлектәр осрап ҡуйыр булһа ла, өмөтһөҙлөккә бирелеүҙәр ҙә, бөтә нәмәгә ҡул һелтәп ятыу ҙа ярай торған эш түгел. Улар күңелде үлтерә», — тигән пәйғәмбәр, ғәләйһис-сәләм.\nБеҙҙең тормошта бөтөнләй таралып, ғәҙәткә әйләнгән бер нәмә — «Үҙеңә кәрәк ваҡытта арттырып үлсәйҙәр, кеше алғанда кәметеп ҡуйыуҙар менән дә мауыҡмағыҙ, сама тигәнде белегеҙ, — тип өйрәткән пәйғәмбәр, ғәләйһис-сәләм, — шул саҡта теләгән теләктәрегеҙ ҙә бойомға ашып ҡына торор. Белегеҙ: ғәмәл-ғибәҙәттәре менән генә бер кем дә Йәннәттәргә инә алмаҫ. Был минең үҙемә лә ҡағыла, — тип нәсихәт бирә торған була ул. — Аллаһы Тәғәлә үҙенең рәхмәтенә алып, ярлыҡап торғанда ғына һеҙ Йәннәттәргә инә алырһығыҙ».\n«Өммәтемдәге иң яуыздар шундай кешеләр булыр, улар байлыҡ-муллыҡ эсендә тыуыр, яҡшыны ашап, эсеп үҫер, зиннәтле матур-матур кейемдәр кейер, яҡшы аттарға атланып йөрөр, әммә телендә яҡшы һүҙ булмаҫ, ғүмер иткәндә уйын көлкөнән туймаҫ.\nӘлбиттә, яҡшы кейемдәр ҙә кейегеҙ, заманына ҡарап мыуафиҡ арбаларға ла ултырып йөрөгөҙ, ләкин кеше булып ҡалығыҙ», — тигән.\nЭта запись написана автором Назир Сабитов, 24.09.2017 в 01:49, и размещена в категории Ғибрәтле ҡиссалар, хикәйәттәр, вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


«Киске Өфө» гәзитенең сайты - ТӘБИҒӘТ ҮҘЕ ИЗГЕ ЭШКӘ ФАТИХА БИРҘЕ - 2015 - Мәҡәләләр\nТӘБИҒӘТ ҮҘЕ ИЗГЕ ЭШКӘ ФАТИХА БИРҘЕ\nБөтөн донъя башҡорттары ҡоролтайы Башҡарма комитеты ҡарамағындағы "Ағинәй" йәмәғәт ойошмаһы сираттағы йыйынын Учалы районында үткәрергә булды. Беҙ юлға сыҡҡанда ямғыр туҡтамай яуа, етмәһә, һалҡыны үҙәккә үтеп бара ине. Бындай көндә яҡшы хужа этен дә урамға сығармай торған мәлдә ер аяғы ер башынан саҡырылған ҡатын-ҡыҙҙар йыйынға килә алырмы, берәй һылтауын табып, өйҙәрендә тороп ҡалмаҫтармы, тигән икеләнеүҙәр ҙә булды. Әммә иртән иртүк йыйын майҙанына ағылған ағинәйҙәрҙе күреп, күңелгә йылы йүгерҙе. Әмәлгә ҡалғандай, көн дә яҡтырып, аяҙытып ебәрҙе. Нисәмә көндәргә һуҙылған һалҡын ямғырҙарҙан һуң тап ошо иртәлә ҡояш йылмайыуы Хоҙайҙың бер мөғжизәһе, ағинәйҙәргә изге эштәрендә фатиха биреүе булды шикелле.\nБыл юлы Учалы районына Башҡортостандың 14 төбәгенән йыйылды ағинәйҙәр. Улар араһында, ойошма ҡуйған маҡсаттарға ярашлы, бихисап эштәр башҡарып өлгөргән Баймаҡ, Учалы, Әбйәлил, Белорет, Бөрйән, Күгәрсен, шулай уҡ яңы ғына ҡорға ойошоп, башҡаларҙың тәжрибәһен өйрәнергә теләк белдереүсе Асҡын, Дүртөйлө, Бүздәк, Әлшәй, Дәүләкән, Миәкә, Салауат, Ҡыйғы райондары ағинәйҙәре бар ине. Йыйындың тәүге өлөшө Комсомол ауылы мәҙәниәт йортонда үтте. Йыйылыусылар Учалы районы ағинәйҙәренең ҡул эштәре күргәҙмәһен ҡараны, йыр-бейеүҙәрен тамаша ҡылды, эшләгән эштәре тураһында һөйләгәндәрен тыңланы. Йыйынды Учалы район хакимиәте башлығы урынбаҫары Зөһрә Гордиенко, "Берҙәм Рәсәй" партияһының Учалы районы вәкәләте етәксеһе Салауат Кәримов, Учалы башҡорттары ҡоролтайы башҡарма комитеты рәйесе Ләйсән Фазлетдинова, БашДУ-ның Учалы институты деканы Зифа Рәхмәтуллина, Бөтөн донъя башҡорттары ҡоролтайы Башҡарма комитетының сектор мөдире Рәйсә Күзбәкова сәләмләне.\nАртабан йыйын дилбегәһен Бөтөн донъя башҡорттары ҡоролтайы Башҡарма комитеты эргәһендәге "Ағинәй" йәмәғәт ойошмаһы етәксеһе, "Киске Өфө" гәзитенең баш мөхәррире Гөлфиә Янбаева үҙ ҡулына алды. Гөлфиә Гәрәй ҡыҙы билдәләүенсә, ойошма башҡарған эштәр Рәсәй Президенты Владимир Путиндың йәмәғәтселек институты эштәрен әүҙемләштереү тураһындағы саҡырыуҙарына яуап бирә. Ә был саҡырыу, билдәле, халыҡтың глобалләшеү һөҙөмтәһендә килеп тыуған һынауҙарға, ҡатмарлыҡтарға ҡаршы тора алыу һәләтен уятыуҙы күҙҙә тота. Ағинәйҙәр хәрәкәте быға сағыу бер миҫал: улар ауылдарға йән өрөү, халҡыбыҙҙы рухи көрсөктән арындырыу, балаларҙы, йәштәрҙе ата-бабалар традицияларында тәрбиәләү, тарихи хәтерҙе уятыу, изге еребеҙҙе, тәбиғәтебеҙҙе һаҡлау йүнәлешендә эшләй. Замана ауырлыҡтарын, иҡтисади көрсөктө еңеүгә тап ошо рухиәтте күтәреп кенә өлгәшеп була икәнен яҡшы белә ағинәйҙәр. Бына ошо йүнәлештәге эштәре менән таныштырҙы артабан Учалы, Әбйәлил, Баймаҡ, Хәйбулла райондары ағинәйҙәре ҡорҙары етәкселәре. Учалы районы ағинәйҙәре ауылдарҙа эскелеккә ҡаршы киң көрәш йәйелдереүҙәрен, буйҙаҡтарҙы ишле итеү өсөн димселек институтын тергеҙеүҙәрен һыҙыҡ өҫтөнә алды. Әбйәлилдәр иһә, һәр мөһим йүнәлеш буйынса (милли кейемдәрҙе, боронғо йолаларҙы, элекке һөнәр төрҙәрен тергеҙеү, экологик өмәләр, айыҡлыҡ өсөн көрәш һ.б.) планлы эш алып барыуҙары тураһында һөйләне. Ағинәйҙәр ҡорона "сирҡансыҡ алырға" килеүсе район вәкилдәре өсөн баймаҡтарҙың да сығышы бик фәһемле булды, сөнки уларҙа "Ағинәйҙәр ҡоро"нан тыш, "Аҡһаҡалдар ҡоро"на ойошоп, ир-егеттәр ҙә йәмәғәт эштәрендә әүҙем ҡатнаша. Хәйбулла районы "Ағинәйҙәр ҡоро" етәксеһе Миңзифа Ишемғолова район етәкселәре менән тығыҙ бәйләнештә эшләүҙәре, һәр аҙымда уларҙың ярҙамын тойоуҙары тураһында һөйләне. Шуға ла ағинәйҙәр район тормошонда ҡайнап йәшәй, бөтөн сараларҙа ла ҡатнаша. Мәҫәлән, өйләнешеүсе йәштәрҙең халҡыбыҙҙың туй йолаларына иғтибары кәмеүен күргән ағинәйҙәр никахты теркәү органдары, туй үткәреүсе ғаиләләр менән һөйләшеп, ул сараларҙы йолалар буйынса атҡарыу эшен дә үҙ ҡулдарына алған, башҡаларға ла был йүнәлештә эшләргә кәңәш итте.\nИке сәғәттән ашыу дауам иткән етди һөйләшеүҙән һуң ағинәйҙәр Иҫке Байрамғол ауылы эргәһендә урынлашҡан изге урынға - Әүлиә шишмәһе башланғыс алған Әүеш тауына йүнәлде. Унда хужалар - Учалы ағинәйҙәре "Хозурға сығыу" тип аталған программа тәҡдим итеп, тәбиғәттә ял итеү, сәхрәлә Ҡорбан аяты уҡытыу тәртибе менән таныштырҙы, Әүлиә шишмәһе һыуынан ауыҙ иттерҙе. Әйткәндәй, был Әүлиә шишмәһенең саф һыуы йыл һайын бер айға ғына ер өҫтөнә күтәрелә, уның шифалы һыуын тәм итеп, сырхау-сихәттәренән арынып ҡалырға ашығыусылар бик күп. Урындағы халыҡ һөйләүе буйынса, изге сығанаҡ боронғо Башҡортостан территорияһында Ислам дине таратыла башлаған заманда, ошо тауҙа яңылыш үлтерелгән Рамаҙан әүлиә вафат булғандан һуң, ерҙе тишеп бәреп сыҡҡан. Тау түбәһендә был Хоҙай илсеһенең ҡәбере лә урынлашҡан. Йыйында ҡатнашыусы ағинәйҙәр ойоштороусылар һөйләгән тарихты тыңлай-тыңлай, Әүеш тауының түбәһенә менде, унда доға, намаҙ уҡып, ил-йортҡа именлек, башҡарған эштәрендә еңеллек, милләттәштәренә рух күтәренкелеге теләне, тау башынан ус төбөндә кеүек күренгән хозур тәбиғәтле иркен ерҙәрҙе, Әүешкүлдең йөрәк формаһындағы утрауын тамаша ҡылды. Башҡортостандың ҡайһы төйәгенә барһаң да ғәзиз Ватаныбыҙ йөрәктәрҙә уйыла икәненә тағы бер ҡат инанды улар. Арыу йәштә булыуҙарына ҡарамаҫтан, тауға күтәрелгәндә лә, тауҙан төшкәндә лә ағинәйҙәр бер-береһен дәртләндереүҙән, шаяртыуҙан, бер-береһенең йылғырлығына һоҡланыуҙан бушаманы. Учалының һигеҙенсе тиҫтәне уҙған ағинәйҙәре тау үрен бик етеҙ яулауҙары менән бигерәк тә аптырышта ҡалдырҙы.\nАғинәйҙәр йыйынында йәштәр ҙә ҡатнашыуы, унда башҡарылған йолаларҙы, ҡорбан аяты тәртибен күҙәтеп, һөйләгәндәрҙе иғтибар менән тыңлап, илтифат итеп ултырыуы бигерәк тә күңелгә май булып яғылды. Етмәһә, шул мәлдә генә Силәбенән бер төркөм йәштәр экскурсияға килеп төштө. "Ой, ҡалай ваҡытлы килгәнбеҙ, бындай мөғжизәне тағы ҡайҙа күрер инек!" - тип һөйләнә-һөйләнә, милли кейемдәрҙәге ағинәйҙәребеҙҙе ихласлап фотоға төшөрә башланы, төрлө һорауҙар яуҙырҙы улар. Сит-яттар алдында иң тәүфиҡлы, иң тәрбиәле, иң матур ҡатын-ҡыҙҙар булып һынланды шулай ағинәйҙәребеҙ.\n- Беҙ ата-бабаларыбыҙ борон сәхрәгә сығып, ниндәй йолалар үтәүен, изге урында үҙеңде нисек тоторға кәрәклеген күрһәтергә тырыштыҡ был йыйында, - тип һөйләне аҙаҡ Учалы районының "Ағинәйҙәр ҡоро" йәмәғәт ойошмаһы етәксеһе Мәрзиә Солтанбаева. - Маҡсатыбыҙға өлгәштек шикелле, сөнки шифалы Әүлиә шишмәһе һыуын тәм итеүсе ағинәйҙәрҙең йөҙҙәре балҡып киткән төҫлө булды. Эшлекле кәңәшмә лә яҡшы үтте, бер-беребеҙҙең тәжрибәһе менән таныштыҡ, фекерҙәр менән уртаҡлаштыҡ, киләсәктә дауам итәсәк эштәрҙе лә күҙалланыҡ. Әйткәндәй, киләсәктә беҙ Учалы районында ғына түгел, ҡалаһында ла "Ағинәйҙәр ҡоро" йәмәғәт ойошмаһына ағзалар тупларға, ир-егеттәребеҙҙе "Аҡһаҡалдар ҡоро"на ойошторорға ниәтләйбеҙ...\nЙыйын тамам булып, унда ҡатнашыусылар Әүеш тауындағы сәхрәнән ҡуҙғалап китә башлау менән, ямғыр тамсылары һибәләй башланы. Ағинәйҙәр ҙә, ошо шифалы тамсылар кеүек, Башҡортостандың төрлө тарафтарына шифалы рух таратырға ашығып таралышты...\nЯҙылған: 01.06.15 | Ҡаралған: 1215


Уңайлы ла, арзан да\n25 Февраль 2020, 11:16\nРеспубликабыҙ, шул иҫәптән беҙҙең район-ҡала халҡы Юл хәрәкәте хәүефһеҙлеге дәүләт испекцияһы хеҙмәте менән Интернет аша йышыраҡ ҡуллана. Үткән йыл, мәҫәлән, 12294, быйыл ғинуар айында - 777 мөрәжәғәт теркәлгән.\nДәүләт порталында егерменән ашыу төр хеҙмәт алып була. Дәүләт автоинспекцияһына ҡағылыусыһында ттранспортты теркәү, имтихандар тапшырыу һәм водитель танытмаһын алыу буйынса ғаризалар ҡалдырырға мөмкин. Штрафтар тураһында ла порталдан ҡарап белеп була.\nДәүләт хеҙмәттәре сайтында кәрәкле документтар исемлеге һәм уларҙы туплау тәртибе менән тулы мәғлүмәт бирелгән. Шулай уҡ, электрон ғариза ҡалдырып, уңайлы ваҡытты һайлау һәм дәүләт һалымын 30 процент ташлама менән түләү мөмкинлеге бар.\nЮХХДИ-ның теркәү-имтихан бүлегенең дәүләт инспекторы Владислав Сироткин билдәләүенсә, водитель танытмаһын йәки транспортты теркәү мәсьәләһенә күптәр юлыға. Был эштәрҙе Интернет аша башҡарыу арзаныраҡ та, уңайлы ла. Яңы йылдан бөгөнгә тиклем район һәм ҡалала йәшәүселәрҙең меңдән ашыуы ЮХХДИ-ның Дәүләт хеҙмәттәре порталына мөрәжәғәт иткән.


Быйыл уҡырға ҡабул итеүҙә үҙгәрештәр бар - Юлдаш\nВәлитов Илнур Әсәйҙәр ул бер генә\nЙәшәү матур әсәй булғанда - Закиров Рөстәм\nБыйыл уҡырға ҡабул итеүҙә үҙгәрештәр бар\nБыйыл уҡырға ҡабул итеүҙә үҙгәрештәр бар https://bash.news/yuldash/4667_byjyl-ukyrha-kabul-iteuze-uzgereshter-bar\n18 июн, 15:47\nЮғары уҡыу йорттарында абитуриенттарҙан документтар ҡабул ителә башлауы айҡанлы, уның үҙенсәлектәре, мәҫәлән, нимә өсөн өҫтәмә балдар алып булыуы тураһында Рәсүл Сәғитов БДУ-ның ҡабул итеү комиссияһы яуаплы секретары Ринат Төлкөбаев һәм ошо уҡыу йортоноң башҡорт филологияһы һәм журналистика факультеты деканы Риф Әхмәҙиев менән әңгәмәләшә.\n- ШОС һәм БРИКС саммиттарына бәйле документтарҙы электрон формала ҡабул итәбеҙ. Математика буйынса берҙәм дәүләт имтихандары мәсьәләһендә быйыл проблема бар. Беренсенән, база имтиханын тапшырып ҡына математика йүнәлешендә уҡырға теләйҙәр, ә бының өсөн профиль кәрәк. Икенсенән, балдар әҙ. 17027 егет һәм ҡыҙ математика буйынса БДИ тапшырған, шуларҙың 4266-һы профиль имтиханын бирә алмаған. 12761 кеше генә профилгә бара ала, был былтырғыға ҡарағанда 7 меңгә әҙерәк. Математика буйынса уртаса балл былтыр республикала 44,6 ине, быйыл - 42,8. Ә РФ буйынса 3 балға артҡан. Былтыр республика вуздары физика буйынса бюджет урындарын яба алманы, быйыл математика менән бәлә. Ә рус теле буйынса Башҡортостанда күрһәткес күтәрелгән, Рәсәйҙәгенән күберәк.\n- Бюджет урындары ҡапланмаһа, киләһе йыл уларҙың ҡыҫҡартылыуы ихтимал. Быйыл биш йыллыҡ уҡыу баҫҡысы буйынса 203 белгес сығарҙыҡ. Был бик күп, тарихта булмаған хәл. Ҡыҙғанысҡа ҡаршы, һуңғы тапҡыр. Тик бакалавриат менән магистратура ғына ҡалғас, студенттар һаны кәмей.


Бөгөн Башҡортостанда Рәсәй киноһы йылына рәсми старт бирелде\nИлдә кинематографияны үҫтереүгә заманса сәнғәткә йәмәғәтселек иғтибарын йәлеп итеү маҡсатында иғлан ителгән йыл әле үк һөҙөмтәһен бирә башланы. Өфө урамдарында мәҫәлән, Рәсәй киноһы йылына уңайынан баннерҙар урынлаштырылды. Милли музейҙа башҡорт кинематографияһына арналған күргәҙмә асылды.\nКиноға тип йомортҡа менән бергә ултырғыс та тотоп барыуҙар артта ҡалды. Әммә ул һәр кемдең хәтерендә. Меңдәрҙең һөйөүен яулаған Айнур Асҡаровтың «Еңмеш» фильмы күптәрҙең бала саҡ хәтирә¬ләрен яңыртты. Күп тапҡыр ҡараһаң да бер ҙә ялҡытмаған кинотаҫманың сере, халыҡсанлығында.\n«Башҡортостан» киностудияһының ике тиҫтә йылдан ашыу тарихы осоронда бихисап фильмдар төшөрөлгән. Улар төрлө жанрҙарҙа ижад ителгән. Һуңғы йылдарҙа бигерәк тә , конкурс-фестивалдәрҙә ҡатнашыу башҡорт киноһының дәрәжәһен арттырҙы. Йәш режиссерҙарға этәргес бирҙе. 2016 йылдың Ватан киноһы йылы исеме аҫтында үтеүе лә киносәнғәтте тағы бер кимәлгә күтәрергә мөмкинлек бирер тип ышана кинематографистар.\nВатан киноһы йылы Башҡортостанда асыҡ тип иғлан ителде. Тантаналы сара сиктәрендә тамашасылар иғтибарына 2015 йылда сыҡҡан кинотаҫмалар ҙа күрһәтелде.\nБашҡортостандың Милли музейында асылған күргәҙмә совет кинематографияһының дөйөм үҫеш юлын күҙ алдына баҫтыра. Бында тарихи экспонаттарҙан тыш, шулай уҡ төрлө фотоһүрәттәр һәм афишалар ҙа бар.\nМостай Кәримдең «Ай тотолған төндә» нәфис фильмы. Тарихи драма Свердловск киностудияһы тарафынан 1978 йылда төшөрөлә. Ә был 1940 йылғы милли герой «Салауат Юлаев» хаҡындағы фильм. Совет кинематографияһы башҡорт халҡы тураһында бик күп фильмдар төшөрә. Ул ғына түгел, республика бер-нисә тапҡыр кино төшөрөү майҙанына әйләнгәне лә бар. Алтын фондты тәшкил иткән фильмдарҙы ғына миҫалға килтереү ҙә етә. Был кинотаҫмалар барыһына ла һүҙһеҙ ҙә аңлашыла.\nХалыҡсан киноларҙың кадр артында ҡалған өлөшө менән Милли музейҙа асылған күргәҙмәлә танышырға мөмкин. Экспозицияларҙа шулай уҡ уҙған быуатта ҡулланылған кино төшөрөү ҡоролмалары, күсмә кинотеатрҙарҙың йыһаздарын ҡул менән тотоп ҡарарға мөмкин.\nВатан киноһы йылында башҡорт кинонсәнғәтендә яңы кинотаҫмалар ижад итеүгә ныҡлы нигеҙ һалынды. Быйылдан заман сәнғәте әһелдәренә дәүләт ярҙамы күләме арттырыла. Режиссерҙар дәртләнеп эшкә тотонған да инде. Тамашасы уларҙың ижад емеше менән маҡсатлы йыл дауамында кинотеатр залдары һәм республиканың төп телеканалы аша танышыр тигән өмөт бар.


Материалы за Март 2017 года » Страница 2 » Башкортостан кызы\nЛуиза һәм Арсен Кәримовтарҙың ғаиләһе менән Мәскәүҙә таныштыҡ. Ҡала китапханаларының береһендә Рәми Ғарипов ижадына арналған сара алдынан үҙ-ара яғымлы итеп башҡортса һөйләшкән атай менән ҡыҙ балаға иғтибар иттем. Бер аҙҙан уларға әсәй кеше лә...\nЯңы Байрамғол яғалары\n...Учалы районының Яңы Байрамғол ауылы тарихы быуаттар төпкөлөнә үтеп инә. Нигеҙ һалыныуы XVIII быуаттың 60–70-се йылдарына ҡайтып ҡала. Үкенескә ҡаршы, төбәкте өйрәнеү музейында был ауылдың яғалары юҡ. Бары тик нәҫел буйынса тапшырыла килгән бер...


Йондоҙнамә (4 - 10 июль) » "Йәшлек" гәзите\nГазета "Йәшлек" » Махсус бит » Йондоҙнамә (4 - 10 июль)\nБуш һөйләшеүҙәр, осрашыуҙар күбәйер һымаҡ. Шишәмбелә ваҡытлыса уңышһыҙлыҡтарға юлығыуығыҙ ихтимал. Кешеләр һүҙенә артыҡ ышанмағыҙ.\nАҙна барышында кәйефегеҙ һәр саҡ күтәренке булыр. Яҡын туғандарығыҙ менән мөнәсәбәттәр ыңғай яҡҡа үҙгәрер. Быны бигерәк тә шаршамбыла асыҡ күрерһегеҙ. Иң өмөтлө көнөгөҙ – йома.\nБыл арала артыҡ ышаныусан, сит кешеләр йоғонтоһона бирелеүсән булырһығыҙ. Яңы танышығыҙҙың ышанысһыҙ булып сығыуы ла мөмкин. Кесе йомала алдан төҙөгән ниәттәрегеҙ ҡапыл боҙолор кеүек. Йома бер аҙ ҡыуандырыр.\nОсор күптәр өсөн һәйбәт булмаҡсы. Үҙегеҙҙе һәр саҡ яҡшы һәм тыныс тойорһоғоҙ. Күптән сирләп йөрөүселәр ҙә бер аҙ еңеллек тойор. Алыҫтан ыңғай хәбәрҙәр килеп торор. Кесе йомалағы ваҡиғаларҙы ашыҡтырмаҫҡа кәңәш ителә.\nАҙна барышында уйламаған ҡыйынлыҡтар килеп сығыр. Улар әллә ни ҙур һымаҡ күренмәһә лә, хәл итеүе еңел булмаҫ. Күптәрҙең мәшәҡәттәре рәсми ойошмалар менән бәйле булыуы мөмкин.\nБәғзеләр юҡ-барға артыҡ үпкәләп барыр кеүек. Әлбиттә, бының мөнәсәбәттәргә кире йоғонто яһауы ла бар. Быны бигерәк шишәмбелә асыҡ тойорһоғоҙ. Осор барышында хәмерҙән бөтөнләй баш тартығыҙ.\nНиндәйҙер яңы эшегеҙ бер аҙ борсоп торор, моғайын. Уға өйрәнеү һеҙҙән сыҙамлыҡ һәм тырышлыҡ талап итер. Күптәргә тәжрибәле кешеләрҙең ярҙамы файҙалы булыр. Бәғзеләр элекке бурысын үтәргә мәжбүр булыр.\nТәү ҡарашҡа бөтәһе лә ҡәҙимгесә барған кеүек тойолор. Тик ҡайһы ваҡыт эшегеҙҙән ҡәнәғәтлек кисермәҫһегеҙ. Кесе йомала башҡарған эш күңелегеҙгә бөтөнләй ятмаҫ. Йома һәм шәмбе бер аҙ уңышлыраҡ үтер.\nЙондоҙҙар теләһә кемгә артығын һөйләмәҫкә кәңәш итә, серҙәрегеҙҙең таралып китеүе бар. Күберәк тыңлағыҙ һәм күпте белерһегеҙ. Кесе йомала бик тиҙ эш итергә тура килер. Яҡын киләсәктә эш урынын алмаштырырға ҡушылмай.\nҠәҙимге осор. Шишәмбелә ҡайһы бер кире ваҡиғаларға ла осрарһығыҙ, ахыры. Шулай ҙа улар әллә ни ҙур мәшәҡәт тыуҙырмаҫ. Йомала ниндәйҙер мөһим һәм күптән борсоп торған һорауға асыҡ яуап алырһығыҙ.\nБыл арала сит ярҙамға әллә ни өмөт итмәгеҙ. Күпселек осраҡта ауырлыҡты үҙ иңегеҙгә алырға тура килер. Яңы таныштарығыҙ ышанысһыҙ булыр кеүек. Ҙур эштәрҙе әлегә башламай торорға кәңәш ителә.\nИкеле осор тамамланып килә, шикелле. Тормошоғоҙға асыҡлыҡ инә башлар. Ғөмүмән, был арала һеҙҙе ыңғай яңылыҡтар көтә. Хатта элек эсегеҙҙе бошорған эштәрҙән дә ҡәнәғәтлек алырһығыҙ.\nСығыу ваҡыты 6-07-2016, 11:31 | Ҡаранылар: 1356


Рубрикалар » Страница 215 » "Йәшлек" гәзите\nГазета "Йәшлек" » Рубрикалар » Страница 215\n«Һәр үҙгәреш тик файҙаға ғына»\nРубрикалар // 4-09-2010, 12:18\nТормош бер урында ғына тормай. Уны даими һынландырған телевидение ла үҫергә, үҙгәрештәр кисерергә, камиллашырға тейеш. Тик халыҡ араһында, башҡортса тапшырыуҙар ҡыҫҡартыла икән, тигән имеш-мимеш таралғас, телекомпания етәкселәренә туранан-тура мөрәжәғәт итергә булдыҡ.\nБашҡортостан юлдаш телеканалының баш мөхәррире Эльвира Айытҡолова гәзит уҡыусыларҙың ҡайһы бер һорауҙарына яуап бирҙе....\nРубрикалар // 31-08-2010, 11:51\nйәки Фидан Ғафаров, Айҙар Ғәлимов, Рәсүл Ҡарабулатов һәм башҡалар футбол уйнап күрһәтә\nБер көн ТВ-нан Рәсәй футболын ҡарап яттым да, булмаҫ быларҙан, тип үҙемдең командамды төҙөргә булып киттем. Фидан Ғафаровты футбол командаһының баш тренеры итеп ҡуйырға булдым....\nЗаманса мәғлүмәт саралары эште еңеләйтә\nРубрикалар // 31-08-2010, 11:33\nРәсәй Федерацияһында һуңғы йылдарҙа күсемһеҙ милеккә, ергә дәүләт теркәүе эшенең әүҙемләштерелеүе был өлкәлә эшләгән хеҙмәткәрҙәрҙең эшен, шул уҡ ваҡытта милек хужалары булып торған физик һәм юридик шәхестәрҙең эш-хәлен ҡатмарлаштырҙы: илдә лә, шул иҫәптән беҙҙең республикала ла йәшәгән һәр кеше – үҙенең йорт-еренә, юридик шәхестәр, производство биналарына һәм ер участкаларына дәүләт теркәүе документтарын юллап, уларға хужа булыуын раҫлаусы документтарҙы ҡулына алырға тейеш....\nРубрикалар // 31-08-2010, 11:06\nБер кем дә был донъяға һәләтһеҙ тыумай, тиһәләр ҙә, һәләт – эске тауышты тойомлап, йәнеңә ятышлыһын, һәр көнөңдө биҙәп, үҙеңдең йәшәү рәүешенә һәм мәғәнәһенә әйләнгәнен һайлап ала белеү, минеңсә. Был йәһәттән мин һәләтлеләр исемлегенә иң тәүгеләрҙән мәҡәләмдең геройҙары Миңлегөл һәм Дауыт Кинйәбаевтарҙы индерер инем....\nРубрикалар // 31-08-2010, 10:54\nТәмәкенең күҙгә зыяны бармы?\nТәмәке һәм алкоголдең зыяны тураһында күп яҙалар. Әммә уларҙың күҙгә зыяны тураһында ишеткәнем юҡ ине әле. Күптән түгел, тәмәкене күп тартҡан кешенең һуҡыр ҡалыуы ла бар, тигән мәғлүмәткә тап булдым. Был һүҙҙәр дөрөҫмө икән? Ысынлап та, тәмәке тартыу күҙҙәргә лә зыян килтерәме?\nРубрикалар // 31-08-2010, 10:46\n1 – Белем көнө.\n– Бөтә донъя тыныслыҡ көнө.\n5 – Ҡәҙер кисе.\n– Нефть һәм газ сәнәғәте хеҙмәткәрҙәре көнө.\n8 – Журналистарҙың халыҡ-ара теләктәшлек көнө.\n– Халыҡ-ара уҡый-яҙа белеүҙе таратыу көнө....\nБашҡорт халҡы тормошо хаҡында\nРубрикалар / Хәтер // 28-08-2010, 16:07\n«Салауат Юлаев» фильмы күрhәтелеүгә – 70 йыл\nБыл фильм Бөйөк Ватан һуғышында яугирҙарҙы батырлыҡҡа әйҙәй\n«Салауат Юлаев» кинофильмы аша нисәмә быуын малайҙары ҡыйыулыҡ, саялыҡ, киң күңеллелек кеүек сифаттарҙы үҙ итеп үҫте. Ә инде Бөйөк Ватан hуғышы мәлендә «Чапаев» менән бер рәттән тап «Салауат Юлаев» фильмы күрhәтелгән. Уның аша дошманға нәфрәт тойғоhо тәрбиәләнгән, изге яуға оран яңғыраған. Яугирҙар үҙҙәре лә ошо киноны күрhәтеүҙәрен hораған....\nӘҙәм менән бесәй\nРубрикалар // 28-08-2010, 16:06\nӘҙәм урамдан китеп бара икән, бер йортта янғын сыҡҡанын күрә. Өй шатыр-шотор яна, ти. Ҡараһа, ни күрһен, тәҙрәнән йылан башып һуҙып тора. «Мине ҡотҡар, әҙәм», – ти. Әҙәм ҡулындағы таяғын тәҙрәгә һуҙа. Йылан шул таяҡ буйынса төшә лә әҙәмдең еңенә инеп китә. Әҙәм әйтә:\n– Ниңә минең еңемә инәһең?...\nГлобаль йылыныуҙан һуң беҙҙе ни көтә?\nРубрикалар // 28-08-2010, 15:59\nҠояш нурҙарының һүрәнәйеүе сәбәпле, Ерҙе XXI быуат урталарында глобаль һыуыныу көтә. Был фекер Рәсәй Фәндәр академияһының Баш (Пулково) обсерваторияһы хеҙмәткәре Х. Абдусаматовтыҡы. «Температураның глобаль төшөүе 1645 – 1705 йылдарҙа бөтә Европала, Төньяҡ Америкала һәм Гренландияла күҙәтелгән (был күренеш фәндә Ҡояш әүҙемлегенең «Маундер минимумы» тип йөрөтөлә). Голландияла бөтә каналдарҙа ла һыу туңа, боҙлоҡтар һөжүме арҡаһында кешеләр Гренландияның бер өлөшөн ташлап китергә мәжбүр була....\nЙондоҙнамә 30 август-5 сентябрь\nРубрикалар // 28-08-2010, 15:56\nҺуңғы ваҡытта эштәрегеҙ һәйбәт кенә барған һымаҡ. Юҡ-юҡ та, ҡулығыҙға аҡса ла инеп тора. Шулай ҙа һәр саҡ былай булмаҫ, киләсәгегеҙ тураһында етди уйланырға кәрәк....


Республиканың Юғары суды кеше һәм мөлкәт талау менән шөғөлләнеүсе енәйәтсел төркөмгә ҡарата хөкөм ҡарары сығарҙы\nТөркөмдөң Өфөлә йәшәүсе 25 йәшлек етәксеһе һәм уның 11 әшнәһе кеше талауҙа һәм урлашыуҙа ғәйепләнә. Судта билдәләнеүенсә, ир енәйәтсел төркөмдө 2010 йылдың авгусында төҙөгән.\nБурҙар төндә битлек һәм бирсәткәләр кейеп тәүлек әйләнәһенә эшләүсе кибеттәргә һөжүм иткән. Пневматик пистолеттар менән янап сауҙа нөктәләренән аҡса урлаған. Баш ҡалала, Иглин, Нуриман һәм Өфө райондарында теркәлгән 28 осраҡта енәйәтселәр 80-ләп кешегә һәм ойошмаға матди зыян килтергән. Евгений Гурьянов, Башҡортостан буйынса эске эштәр министрлығының мәғлүмәт һәм йәмәғәт бәйләнештәре бүлеге етәксеһе урынбаҫары: «Суд тикшереү барышында хөкөм ҡарары сығарыу өсөн етерлек дәлилдәр йыйылған, тип иҫәпләне. Төркөм ағзаларына 2 йылдан 13 йылғаса иркенән мәрхүм ителеү янай»…


Ырымбур трассаһының 225-се километрындағы аварияла кеше ғүмере өҙөлгән.\nЮлдың Күмертау ҡалаһы эргәһендәге өлөшөндә Мәләүез яғына юлланыусы 6-сы модель водителе ҡаршы юлға сығып KIA автомобиленә төкәлгән.\nКөслө бәрелештән ВАЗ автомобиле юл ситенә осҡан. 18 йәштәге водитель менән уның 53 йәшлек атаһы дауаханаға оҙатылған. Һуңғыһы дауаханала вафат булған. Ә Стәрлетамаҡ районында LADA автомобиле юлда ятҡан өлкән йәштәге ҡатынды тапаған. 22 йәшлек водитель әйтеүенсә, ул юлда кеше ятыуын күрмәгән. Уның һүҙҙәренең хаҡлығы асыҡланған.


03 октября 2019 — 12:04 ГТРК «Башкортостан»\nМилләтебеҙҙең тағы ла өс алдынғы ҡатын-ҡыҙына Башҡорт ҡатын-ҡыҙҙары йәмғиәтенең махсус наградаһы — Рабиға Ҡушаева исемендәге «Ҡатын-ҡыҙ — милләт әсәһе» миҙалдары тапшырылды. Рабиға Ҡушаева исемендәге «Ҡатын-ҡыҙ — милләт әсәһе» миҙалын булдырыуға быйыл бер йыл. Ошо арауыҡ эсендә Башҡорт ҡатын-ҡыҙҙары йәмғиәтенең иң ҙур наградаһы һаналған был миҙал менән бүләкләнеүселәр 50-гә яҡынлашты.Был юлы Ҡатын-ҡыҙ — милләт әсәһе миҙалдары менән йәмғиәт янында өсөнсө йыл эшләп килгән ветерандар советы ағзалары бүләкләнде. Азия Хәшим ҡыҙы Күсимова әлеге ваҡытта йәмғиәттең ветерандар советына етәкселек итә. Ул Башҡорт ҡатын-ҡыҙҙары йәмғиәте барлыҡҡа килгәндән алып уның әүҙем ағзаһы. Әле 87 йәшен тултырған ханымдың тормошонда ойошма айырылғыһыҙ урынды биләй. 1990 йылда булдырылған йәмәғәт ойошмаһына Нәжибә Мәҡсүтова рәйес итеп тәғәйенләнә. Ун йылдан һуң ул был вазифаһын Фирҙәүес Хисамитдиноваға тапшыра. Артабанғы йылдарҙа Гөлфиә Юнысова, Гүзәл Ситдиҡова, Розалия Солтангәрәева ойошманың рәйесе була. Улар әле лә йәмғиәт эшендә әүҙем ҡатнаша һәм уның эшмәкәрлеге менән ҡәнәғәт булыуын белдерә. Ветерандар советында эшләгән ҡатын-ҡыҙҙар өләсәйҙәр мәктәбен булдырыуға күп көс һала. «Ҡатын-ҡыҙ — милләт әсәһе» миҙалын алған Вәсилә Шәрифйән ҡыҙы Ваһапова ейән-ейәнсәрҙәрен дә, студенттарын да сәләмәт тормошҡа өндәй. Сит төбәктәрҙә йәшәһенме ул, Башҡортостандамы — һәр башҡорт ҡатын-ҡыҙы милләтебеҙҙең киләсәгенә хәстәрлекле ҡарарға тейеш ул, тип һанай Башҡорт ҡатын-ҡыҙҙары йәмғиәте ағзалары һәм был йәһәттән башҡаларға өлгө булып тора.


Синоптиктар республика биләмәһендә ғәҙәттән тыш янғын хәүефе тураһында иҫкәртте // Йәмғиәт | новости башинформ.рф\nСиноптиктар республика биләмәһендә ғәҙәттән тыш янғын хәүефе тураһында иҫкәртте\n15:16, 6 июля 2020 Йәмғиәт\nРәсәй Гидрометүҙәге белгестәре көндәрҙең эҫе тороуына бәйле ҡайһы бер төбәктәрҙә юғары янғын хәүефе тураһында иҫкәртә. Әйтәйек, 6-7 июлдә Һамар, Ырымбур өлкәләрендә, Башҡортостанда юғары, урыны менән ғәҙәттән тыш янғын хәүефе фаразлана, тиелә Гидрометүҙәк мәғлүмәтендә.\nРеспублика метеохеҙмәте белдереүенсә, алдағы көндәрҙә Башҡортостанда һауа температураһының +33 градусҡа тиклем күтәрелеүе көтөлә. Урыны менән йәшенле ҡыҫҡа ваҡытлы ямғыр яуыуы ихтимал, ел талғын, йәшен ваҡытында киҫкен.\nТеги: һауа торошо, Гидрометүҙәк


Бөгөн Өфөлә яман шеш менән сирләүселәргә ярҙам итеү маҡсатында хәйриә акциялары ла уҙғарылды\nКонстантин Хабенскийҙың ижади үҫеш студияһында шөғөлләнеүселәр "Мин һәм минең күләгәм", "Көнсөл һәм йүләр" спектаклдәрен ҡуйып, тамашасыларҙан йыйылған аҡсаны хәйриә фондына йүнәлтте.\nСәхнәлә ҡатып ҡалған образдар берәм-берәм хәрәкәткә килә. Уларҙың күбеһе битлектә. Музыкаль спектаклдең исеме лә юҡҡа ғына "Мин һәм һинең күләгәң" тип аталмаған. Барри Джеймстың "Питер Пен" әкиәте буйынса ҡуйылған әҫәрҙә яңғыҙлыҡтан ҡасыу, тормош мәғәнәһен эҙләү һүрәтләнә. Ғүмер оҙон түгел, тормошто яратырға кәрәк.\nСпектаклдә балалар һәм үҫмерҙәр ҡатнаша. Уларҙың барыһы ла Константин Хабенскийҙың студияһында шөғөлләнә. Күптәре тормош юлын сәнғәт менән бәйләргә ниәтләй. Берҙәм коллективтың сираттағы эшен бөгөн йөҙҙәрсә кеше ҡарап юғары баһаланы. Егет-ҡыҙҙар үҙ сығышында яман шешкә ҡаршы протест та күрһәтте. Тамашасыларҙан йыйылған килем сирлеләргә ярҙамға йүнәлтеләсәк.\nЯңыраҡ Константин Хабенскийҙың Өфөләге ижади үҫеш студияһы педагогы Лариса Адушева ла яман шеш менән оҙайлы көрәштән һуң вафат була. Коллектив өсөн генә түгел, балалар өсөн дә был оло юғалтыу. Шуға улар мәрхәмәтлек акцияһында ҡатнашыу тәҡдимен күтәреп ала.\nКонстантин Хабенскийҙың ижади үҫеш студияһы хәйриә акцияларын йыш ойоштора. Берҙәм коллектив әйтеүенсә, бындай саралар балаларҙы тәрбиәләй, мәрхәмәтлеккә өйрәтә.


«Урал батыр» башҡорт эпосы әзербайжан теленә тәржемә ителгән // Мәҙәниәт | новости башинформ.рф\n16:05, 20 ноября 2014 Мәҙәниәт\nӨФӨ, 2014 йыл, 20 ноябрь. /«Башинформ» мәғлүмәт агентлығы, Ләйлә Аралбаева/.\nНефтекамала йәшәүсе эшҡыуар Аладдин Самедов «Урал батыр» башҡорт халыҡ эпосын әзербайжан теленә тәржемә иткән. Бының хаҡта «Башҡортостан» гәзите журналисы Лариса Абдуллина хәбәр итә.\n— «Урал батыр» мине тәүге һөйләмдән уҡ хайран ҡалдырҙы. Унда, изге китаптарҙағы кеүек, хикәйәләү быуаттар төпкөлөнән башлана, алыҫ боронғонлоҡҡа барып тоташа. Башҡорт эпосының юлдары ғәжәпләндерҙе һәм мин уны ентеклеп өйрәнә башланым. Был әҫәр – башҡорт милләтенең рухи мираҫы ғына түгел, ә бөтә кешелектең намыҫы, фәлсәфәһе, төп ҡануны, шәфҡәт өлгөһө. «Урал батыр» йәшәү мәғәнәһен һәм изгелек эшләүҙең кәрәклеген асты. Ошо иҫ китмәле китап тураһында минең халҡым да белергә тейеш, — тип иҫәпләй Аладдин Самедов.\nТеги: башҡорт эпосы


Мөмкинлекте ҡулдан ысҡындырмайыҡ! » Табын\nМөмкинлекте ҡулдан ысҡындырмайыҡ!\n12 декабря 2017 йыл | Урындағы үҙидара\nБилдәле булыуынса, районда урындағы башланғыстарҙы хуплау программаһы уңышлы ғәмәлгә ашырыла. Айырыуса 2016-2017 йылдарҙа был программала ҡатнашыусылар һиҙелерлек артты.\nМәҫәлән, 2016 йылда был программала ҡатнашҡан Бельский, Красноусол, Аҡкүл, Толпар, Сәйетбаба ауыл биләмәләре үҙҙәрендә булған проблеманы өлөшләтә хәл итә алды. Бельский ауыл биләмәһе "МТЗ” тракторы алыуға өлгәште. Был трактор менән ҡыш көнө ауыл урамдары ҡарҙан таҙартыла, ә йәй көндәрендә техника сүп-сар түгеүгә, ауыл урамдарын төҙөкләндереү эштәренә йәлеп ителә. Толпар ауыл биләмәһе иһә янғын һүндереү насостары һатып алды. Красноусол ауыл биләмәһе "Йәшлек” ял паркын төҙөкләндерергә ҡарар итте. Ике йыл рәттән ошо эшкә байтаҡ ҡына суммала аҡса йүнәлтелде. Һөҙөмтәлә район үҙәгендәге ял паркы күҙгә күренеп йәмләнде һәм ул Красноусол ауылы халҡының яратҡан ял итеү урынына әүерелер тип ышанғы килә. Аҡкүл һәм Сәйетбаба ауыл биләмәләре был программа аҡсаһын социаль-мәҙәни объекттарҙы ремонтлауға йүнәлтте.\n2017 йылда иһә Красноусол, Имәндәш, Бурлы, Яңғыҙҡайын, Үтәк ауыл биләмәләре урындағы башланғыстарҙы яҡлау программаһында еңеп сыҡты. Имәндәш һәм Яңғыҙҡайын ауыл биләмәләре "МТЗ” тракторы һатып алырға ҡарар итте. Красноусол ауыл биләмәһендә "Йәшлек” ял паркы төҙөкләндерелде, Үтәк ауыл биләмәһе балалар майҙансығы булдырҙы, Бурлы ауыл биләмәһе ауыл мәҙәниәт йортон ремонтларға ҡарар итте. Шулай итеп, ике йыл эсендә районда 10 проект ғәмәлгә ашырылды һәм уларҙың дөйөм суммаһы 11,9 миллион һум тәшкил итә. Шуларҙың 2,05 миллион һумы ауыл биләмәләренең урындағы бюджетынан бүленгән аҡса булһа, 1,04 миллион һумы эшҡыуарҙар тарафынан индерелгән иғәнә булып тора. Халыҡтан 1,52 миллион һум аҡса йыйылған. Ә ҡалған аҡса, йәғни 7,33 миллион һум Башҡортостан Республикаһы бюджетынан бүленгән. Йәғни төп сығымды республика бюджеты күтәрә. Шуға ла был программала ҡатнашыу бик отошло.\n2018 йылда ла урындағы проблемаларҙы хәл итеүгә рес-публика бюджетынан аҡса йүнәлтеү мөмкинлеге бар. Әле ауыл биләмәләрендә халыҡ менән йыйылыштар уҙғарыла, был программала ҡатнашып, нимә эшләргә кәрәклеге хәл ителә. Халыҡ был йыйылыштарҙа әүҙем ҡатнашырға һәм үҙ фекерен ныҡлы әйтергә тейеш. Халыҡтан күпме аҡса йыйыу кәрәклеге лә ошо йыйылыштарҙа хәл ителә бит. Әйҙәгеҙ, битараф булмайыҡ, урындағы башланғыстарҙы яҡлау программаһын ғәмәлгә ашырыу бу-\nйынса уҙғарылған йыйылыштарға әүҙем йөрөйөк. Ауылдарыбыҙҙың йөҙө ыңғай яҡҡа үҙгәреүенә, йәшәйешебеҙҙең яҡшырыуына әҙ генә булһа ла үҙ өлөшөбөҙҙө индерәйек.


12 август — Башҡорт Википедияһы\n(12 августа битенән йүнәлтелде)\n12 август — григориан стиле буйынса йылдың 224-се (кәбисә йылында 225-се) көнө. Йыл аҙағына тиклем 141 көн ҡала.\nБөтә донъя йәштәр көнө.\nТаиланд — Әсәләр көнө.\nГрузия — Дидгороба көнө.\nРәсәй — Хәрби-Һауа көстәре көнө.\n1980 — Өфөлә миллионынсы кеше теркәлә.\n2000 — «Курск» атом һыу аҫты кәмәһе һәләкәте.\nБикембетов Сыңғыҙ Шәйәхмәт улы (12.08.1945), хеҙмәт алдынғыһы, нефтехимик. Башҡорт АССР-ының атҡаҙанған химигы (1981). Сығышы менән хәҙерге Башҡортостан Республикаһының Мәсетле районы Һөләймән ауылынан.\nКамалов Атлас Закир улы (12.08.1950), хужалыҡ һәм партия эшмәкәре, ғалим. Ауыл хужалығы фәндәре кандидаты (2005). Башҡорт АССР-ының 12-се саҡырылыш Юғары Советы депутаты (1990—1993). Сығышы менән хәҙерге Башҡортостан Республикаһының Мәсетле районы Оло Ыҡтамаҡ ауылынан.\nЦыбин Иван Максимович (12.08.1922—26.07.1996), Советтар Союзы Геройы (1944). Бөйөк Ватан һуғышында ҡатнашыусы. Һуғыштан һуң Башҡортостан Республикаһының Федоровка районында йәшәй һәм эшләй. Сығышы менән Ырымбур өлкәһенең Шарлыҡ районы Новофедоровка ауылынан.\nАвдиенко Виктор Николаевич (12.08.1947), «Газпром Нефтехим Салауат» (2011 йылға тиклем «Салауатнефтеоргсинтез») берекмәһе «Мономер» заводының элекке ҡоролма начальнигы. Башҡортостандың атҡаҙанған химигы.\nНаркевич Иван Иосифович (12.08.1938), нефть һәм газ сығарыу объектарын төҙөүҙә ҡатнашҡан хеҙмәт ветераны, 1968—1998 йылдарҙа «Востокнефтепроводстрой» ойошмаһы бульдозерсыһы, 1970 йылдан — таҙартыу машинаһы машинисы. СССР Нефть‑газ төҙөлөшө министрлығының почётлы хеҙмәткәре (1988). Хеҙмәт Даны орденының тулы кавалеры. Сығышы менән хәҙерге Беларусь Республикаһының Витебск өлкәһе Пуховка ауылынан.\nХаматшин Фәнзир Хаматхан улы (12.08.1938), ауыл хужалығы ветераны, 1960—1995 йылдарҙа Кушнаренко районының Ленин исемендәге колхоз механизаторы. Башҡорт АССР-ының атҡаҙанған механизаторы (1981).\nКәримов Роберт Юнир улы (12.08.1958), педагог, мәғариф һәм йәмәғәт эшмәкәре. Стәрлетамаҡ тармаҡ-ара колледжы директоры, 2000—2016 йылдарҙа Стәрлетамаҡ район мәғариф бүлеге етәксеһе. IV саҡырылыш Стәрлетамаҡ район Советы депутаты. Башҡортостан Республикаһының атҡаҙанған уҡытыусыһы һәм халыҡ мәғарифы отличнигы.\nМәхмүтов Салауат Мансур улы (12.08.1958), рәссам, Стәрлетамаҡтың 1-се сәнғәт мәктәбе уҡытыусыһы. Башҡортостан Республикаһының атҡаҙанған мәҙәниәт хеҙмәткәре (2015). Сығышы менән Стәрлетамаҡ ҡалаһынан.\nЯмалеева Анна Александровна (12.08.1944), ғалим-биохимик, юғары мәктәп уҡытыусыһы. Биология фәндәре докторы (2002), профессор (2002). Рәсәй Федерацияһының почётлы юғары һөнәри белем биреү хеҙмәткәре (2006). Сығышы менән хәҙерге Башҡортостан Республикаһының Баҡалы районы Бозор ауылынан.\nЧернов Николай Васильевич (12.08.1949), ғалим-табип, юғары мәктәп уҡытыусһыһы. 1986 йылдан Башҡортостан Һаулыҡ һаҡлау министрлығының Суд-медицина экспертизаһы бюроһы етәксеһе. Медицина фәндәре кандидаты (1999). Юғары категориялы суд-медицина эксперты. СССР-ҙың һаулыҡ һаҡлау отличнигы (1985). РСФСР-ҙың атҡаҙанған табибы (1990).\n► 12 августа тыуғандар\n► 12 августа вафат булғандар\n1952 — Давид Бергельсон, йәһүд совет яҙыусыһы.\n1922 — Әминев Миңлетдин Ғилметдин улы, Советтар Союзы Геройы (1943).\n1991 — Ғайсин Хәсән Назар улы, Советтар Союзы Геройы (1945).\nhttps://ba.wikipedia.org/w/index.php?title=12_август&oldid=909297 ҡабул ителгән\nБыл бит һуңғы тапҡыр 12:52 21 сентябрь 2019 үҙгәртелгән.


- Мине йогаға саҡырҙылар, барырға уйлайым, үҙемде ҡарарға ваҡыт, - тине телефон аша әхирәтем.\nЯрты сәғәттән һуң "аська" аша икенсе әхирәтемдән бер ай йогаға йөрөүе хаҡында хәбәр алам. Осрашып күрешеү ниәтендә класташ ҡыҙыма шылтыратһам, уның да йога менән бишенсе йыл шөғөлләнеүе асыҡлана. Артынса социаль селтәрҙән йога үҙәге асҡан танышымдан саҡырыу килде...\nНимә булды әле был? Барыһы ла йогаға иҫе киткән. Уның шул тиклем нимәһе бар икән? Һәм был күмәкләп мауығыуҙы нисек аңларға?\n- Кеше төрлө сәбәп арҡаһында йога менән шөғөлләнә башлай, - тип аңлата йога буйынса инструктор Николай "БАШвест"ҡа. - Кемдер һаулығын нығытырға теләй. Һәр кешенең сәләмәт һәм бәхетле булғыһы килә бит. Икенселәр йога ярҙамында көндәр дауамында йыйылып барған һәм йәшәргә ҡамасаулаған стрестан арына. Уҡытыусыбыҙ Сурикан Джи әйтә: "Кейемегеҙ бысранһа, һеҙ бит уны йыуаһығыҙ, өйөгөҙ туҙанланғанда ла шундай уҡ эштәр башҡараһығыҙ. Ә ниңә аң бысранғанда бер нәмә лә эшләмәйһегеҙ? Күңелегеҙҙә үпкә, ғәйеп тойғоһон, асыу, ярһыу кеүек негатив хистәрҙе һаҡлайһығыҙ, һәм быны ғәҙәти күренеш кеүек ҡабул итәһегеҙ. Үҙегеҙ теләмәһәгеҙ, быларҙан кем арындырыр? Бындай сүп-сар менән йәшәүе еңел түгел, ә таҙарыныу юлын күптәр белмәй. Ә йога ошо негативтан арынырға булышлыҡ итә.\n- Һуңғы бер-ике йылда йоганың киң билдәлелек яулауын нисек аңлатырһың?\n- Тәүсиратта иҡтисади көрсөк менән аңлатырға булалыр. Күп кеше хәҙерге тормошонан риза түгел. Улар килеп тыуған хәлдән сығыу юлын эҙләй һәм быны йогала таба.\n- Аңлайышлы телдә әйткәндә, нимә ул йога?\n- Йога - ул көн һайын аңһыҙ башҡарылған күнекмәләр түгел. Был кешенең физик һәм рухи үҫеш процесы. Йога шәхси һәм рухи үҫешкә туранан-тура бәйле. Төрлө практиктарҙы үтәү арҡаһында кеше үҙен-үҙе камиллаштыра.\n- Ниндәй практиктар тураһында һүҙ бара?\n- Йога менән бар тормошоң практикаға әйләнә. Йога менән шөғөлләнә башлаған кеше әкренләп төрлө кимәлдәге күнекмәләр башҡара - тәүҙә асан, пранаяма, һуңыраҡ медитация, организмды ял иттереү. Тап ошолар практиктар тип атала ла инде. Файҙаһын аңлаған кеше күнекмәләрҙең организмға нисек тәьҫир итеүен белеп, даими шөғөлләнә башлай. Сәләмәт тормош алып барырға тырыша, һиҙемләүҙәренә, уйҙарына, хис-тойғоһона һәм эске күңел торошона иғтибар итә башлай. Һәм әкренләп бындай аңлы эш итеү көндәлек тормошҡа ла үтеп инә. Әгәр күп кеше механик рәүештә теш таҙарта, ашай, эшкә йөрөй икән, йогтар барыһын да аңлы башҡара. Был тыныс булырға ла ярҙам итә. Ниндәйҙер борсолоуҙар, насар хәлдәр тыуғанда ла, йога менән шөғөлләнгән кеше үҙен ҡулға ала һәм кире хистәрҙән еңел генә арына.\n- Ниңә йога менән шөғөлләнергә булдың?\n- Мин был аҙымға оҙаҡ килдем. Тап ошо көндән йога менән шөғөлләнә башлайым, тигән ҡәтғи уй булманы. Тәүҙә медитациялар менән ҡыҙыҡһындым, китаптар уҡый башланым. Ә һуңынан практикаһыҙ барыһына ла төшөнөүе ҡыйын булғанын аңлағас, ярҙам итерҙәй кешеләрҙе эҙләнем. Һәм осраҡлы ғына психология һәм йога үҙәгенә эләктем. Уларҙа шөғөлләнә башланым, миңә барыһы ла оҡшаны. Һуңыраҡ үҙемә йога буйынса инструктор булырға тәҡдим иттеләр. Шунан бирле эшләйем дә, камиллашам да.\n- Шулай ҙа аңлашылып бөтмәй, ниңә тап йога, ә каратэ йәки ушу түгел?\n- Осраҡлы килеп эләккән Константин Рудневтың "Иҫәр юлы" исемле китабының тәьҫире ҙур булды миңә. Унда йога, медитациялар тураһында күп нәмә яҙылған. Был китап тормош юлыма йүнәлеш бирҙе.\n- Йога менән шөғөлләнеүегеҙгә нисә йыл?\n- 2001 йылда башлағайным. Туғыҙ йыл була.\n- Йоганың нисә төрө бар?\n- Беҙҙең мастер йоганы бүлеп ҡарап булмай, ул берәү, ти. Тик был донъяла мастерҙар күп, һәм улар йоганың теге йәки был техникаһына өҫтөнлөк бирә, уҡыусыларын да шуға өйрәтә. Шулай ҙа, кеше тибына ҡарап, йоганың төп өс техникаһын айырып ҡарарға мөмкин. Әгәр кеше хәрәкәтсән икән, бер урында ултырып сыҙамаһа, һәр ваҡыт ҡайҙалыр ынтылһа, уға карма-йога тап килә. Был хәрәкәттәр йогаһы. Төрлө физик күнекмәләр эшләү арҡаһында кешегә энергия килә. Эмоциональ кешегә мантра (йыр) һәм баджананы (мантра йырлау техникаһы) үҙ эсенә алған бхакти-йога кәрәк. Интеллектҡа ориентирланған кешеләр ҙә бар. Уларға джняна-йога - аҡыл йогаһы булдырылған, был техника сатсанг (әңгәмәләр), аҡыллы фекерҙәр тупланған китаптарҙы өйрәнеү һәм ишеткән, уҡығандарҙы анализлауға ҡайтып ҡала. Әммә бар йогтар ҙа нәтижәлә бер үк һөҙөмтәгә ирешә.\n- Ә һиңә йоганың ҡайһы техникаһы яҡыныраҡ?\n- Джняна-йога яҡыныраҡ кеүек. Миңә барыһын да анализлап, һәр нәмәнең айышына төшөнөү мөһим. Шуға күрә күп уҡыйым, үҙем дә статьялар яҙа башланым. Әммә йога теүәл, бөтөн нәмә. Шуға ла уйланыуҙарҙан тыш, эмоциональ кимәлдә рухи яҡтан таҙарынырға һәм күнекмәләр ярҙамында физик яҡтан организмды нығытырға ла кәрәк.\n- Йога ярҙамында ябығырға мөмкинме?\n- Әгәр йога менән дөрөҫ шөғөлләнһәң, тәжрибәле кеше етәкселегендә, теләгән һөҙөмтәгә ирешергә була. Әгәр ябығырға теләйһегеҙ икән, ауырлыҡты ташлаясаҡһығыҙ, әгәр һеҙгә, киреһенсә, бер аҙ таҙарырға кәрәк икән, ауырлыҡ арттырасаҡһығыҙ. Сөнки йоганың физик һәм тын алыуға бәйле күнекмәләренең барыһы ла төрлө стресс, дөрөҫ туҡланмау һәм башҡалар арҡаһында дисбаланста булған эндокрин системаһын яйға һалыуға булышлыҡ итә. Һөҙөмтәлә организм элекке хәленә ҡайта.\n- Һуңғы арала ҡалабыҙҙа даими рәүештә йога үҙәктәре асыла. Шикләнәм, уларҙың барыһы ла сифатлы хеҙмәт күрһәтә микән?\n- Йога күнекмәләрен ҡулланған төрлө фитнес төрө бар. Инструкторҙар уларҙың барыһын да юғары темпта ҡабатлата ла, шуны йога тип атай. Ә йога ул кешене һәр нәмә менән аңлы шөғөлләнергә һәм тәнде ял иттерергә өйрәтә. Күнекмәләрҙе механик рәүештә башҡарған кеше теләгән һөҙөмтәһенә ирешә алмай. Ул ябығасаҡ, әлбиттә, әммә йога өйрәткәндәгесә - үҙ организмына үҙе хужа булырға, уны тыңларға, сигналдарын ҡабул итергә, һәм ахырҙа һәр төрлө ситуацияларҙа үҙен ҡулға алырға өйрәнә алмаясаҡ. Йогала һәр күнекмә аңлы рәүештә, һәр нәмәгә иғтибар итеп, дөрөҫ тын алыу менән бергә башҡарыла.\n- Йога менән һәр төрлө йәштәге кеше шөғөлләнә аламы, әллә йәш сикләүҙәре бармы?\n- Сикләүҙәр юҡ. Шөғөлләнеүселәр араһында төрлө йәштә һәм төрлө социаль төркөмдәге кешеләр бар. Беҙҙең үҙәктә, мәҫәлән, пенсионерҙар төркөмө лә эшләп килә. Шулай ҙа күпселеге йәштәр. Күбеһенсә улар ябығыр өсөн, донъя мәшәҡәттәренән ҡотолоп, организмды ял иттерер өсөн килә. Тәрән мәғәнә эҙләүселәр ҙә осрай. Мин, мәҫәлән, тормош мәғәнәһен һәм үҙҙәренең был донъяға ниндәй маҡсатта килеүен билдәләргә теләгән йәштәрҙе лә осраттым. Һәм йогала улар бар һорауҙарына ла яуап таба.\n- Балалар өсөн йога бармы?\n- Әлбиттә. Балалар өсөн күнекмәләр уйын формаһында һәм сәғәт ярым - ике сәғәт урынына 45 минут дауамында алып барыла.\n- Ә ауырлы ҡатындар өсөн йога тураһында нимә әйтер инең?\n- Гөманлы ҡатындарға күнекмәләрҙең махсус комплекстары әҙерләнгән. Улар кәрәкле мускулдарын нығыта ала, тәнен яҙып, ял итергә өйрәнә, бала табыуға әҙерләнә, үҙенең сәләмәтлеге менән бергә бала һаулығын да нығыта.\n- Йога менән аҙнаһына нисә тапҡыр шөғөлләнергә кәрәк?\n- Әгәр етди шөғөлләнә икән, кеше йогаға көн дә ваҡытын бүлә. Кем ял итергә, стрестан арынырға һәм ябығырға теләй, йогаға аҙнаһына ике-өс йөрөргә мөмкин. Әммә дәрестәрҙә күрһәтелгән күнекмәләрҙе көн һайын ҡабатларға тырышыу мөһим. Ул ваҡытта һөҙөмтә лә оҙаҡ көттөрмәҫ.\nФото sibmedport.ru сайтынан.


Ҡатнашыусы менән һөйләшеү:Тутыйғош — Башҡорт Википедияһы\nҠатнашыусы менән һөйләшеү:Тутыйғош\n1 Тыуған көнөгөҙ менән\n2 Рәхмәт билдәһе\n4 ☆ Орден ☆\n5 ☆ Орден ☆\n6 Сувениры за участие в украинском Викимарафоне\n10 WAM 2019 Postcard: All postcards are postponed due to the postal system shut down\n12 Wikipedia Asian Month 2020\n13 Выпускники и наставники России 2020\nТыуған көнөгөҙ менәнҮҙгәртергә\nТутыйғош! Ихлас күңелдән тыуған көнөгөҙ менән тәбрик итәм! Ныҡлы һаулыҡ теләйем! Башҡортса Википедия киңлектәрендә яңынан-яңы уңыштар юлдаш булһын! --Айсар (әңгәмә) 04:25, 23 ғинуар 2018 (UTC)\nУра! Байрам бөгөн!!!Тутыйғош, тыуған көнөгөҙ менән!!!Һау-сәләмәт булып, башҡорт телен интернет киңлектәрендә үҫтереүҙә бергә-бергә оҙаҡ йылдар эшләргә яҙһын!--З. ӘЙЛЕ (әңгәмә) 04:29, 23 ғинуар 2018 (UTC)\nКүберәк башҡорттарҙың тарихы, мәҙәниәте, азатлыҡ өсөн көрәше тураһында яҙып үҙ урынын алды, хәҙер википедиябыҙҙы Тутыйғошһоҙ күҙ алдына ла килтереп булмай! Ваҡыт үткән һайын википедия яҡшыра матурая ғына бара, һеҙгә лә шуны теләйем! --ZUFAr (әңгәмә) 05:05, 23 ғинуар 2018 (UTC)\nЭй, рәхмәт төшкөрҙәре)))Күңел йомшарып китте хатта... Рәхмәт. Алла бирһә, тағы ла тырышып эшләрбеҙ) Йәшәһен Башвики!\nИғтибарығыҙ өсөн: 25 мартҡа тиклем Ҡышҡы Олимпия һәм Паралимпия уйындарына арналған мәҡәләләр яҙып Wiki Loves the Olympics 2018 — донъя күләмендәге викимарафонда ҡатнашырға мөмкин.--Ryanag (әңгәмә) 06:15, 13 февраль 2018 (UTC)\nСәләм! Һеҙгә БАЙМАҠТА БАШҠОРТ ХӨКҮМӘТЕ АҒЗАЛАРЫН АТЫУ мәҡәләһен яҙырға тәҡдим итәм. --Ryanag (әңгәмә) 06:18, 23 февраль 2018 (UTC)\nRyanag! Ҡабул итәм. Шул тирәлә өйөрөләм бит. Әле Иҙелбаев исемендәге полкты яҙайым тип торам. Һеҙҙең менән бәйләнешкә инергә былай ҙа теләй инем, бер даирәлә яҙышабыҙ бит)--Тутыйғош (әңгәмә) 07:25, 23 февраль 2018 (UTC)\n2-се дәрәжә Хәрби тарих ордены\nБашҡорт Википедияһында Башҡортостандың хәрби тарихына бағышланған мәҡәләләр яҙған өсөн.\nАлдағы тормошоғоҙҙа һәм эшегеҙҙә тик уңыштар теләйем, оло ихтирам менән --Ryanag (әңгәмә) 09:19, 13 сентябрь 2018 (UTC)\nРәсәй тарихы ордены\nБашҡорт Википедияһында Рәсәй тарихына бағышланған мәҡәләләр яҙған өсөн.\nАлдағы тормошоғоҙҙа һәм эшегеҙҙә тик уңыштар теләйем, оло ихтирам менән --Ryanag (әңгәмә) 00:37, 18 февраль 2019 (UTC)\nРәхмәт ҙур итеп)) Башҡортостанға хеҙмәт итәм))\nС уважением, менеджер проектов «Викимедиа Украина» Антон Процюк / --AntonProtsiuk (WMUA) (әңгәмә) 22:17, 20 февраль 2019 (UTC)\nWAM 2019 PostcardҮҙгәртергә\nVadim Mustaevҡа һорау. Ерле халыҡ тигән һүҙбәйләнеште нисек аңлайһығыҙ? Урыҫсанан - коренной народ тип тәржемә ителә. --Тутыйғош (әңгәмә) 10:18, 21 ғинуар 2020 (UTC)\nБына нәҡ шулай, сөнки нәҡ әле унда йәшәгән халыҡтың ата-бабалары унда нигеҙ һалган, тимәк улар ерле халыҡ булып сығалар. Vadim Mustaev (әңгәмә) 17:41, 21 ғинуар 2020 (UTC)\nVadim Mustaev, Һеҙ яңылышаһығыҙ. Ерле (төп) халыҡ бында башҡорттар, сөнки күскенселәр (башҡа халыҡтар) килгәнгә тиклем бында тик аҫаба башҡорттар йәшәгән. Күскенселәр башҡорттарҙың рөхсәтенән тыш күсенеп ултыра алмаған. Ерҙе ҡуртымға алғандар, 10-50 йылға, мәҫәлән. Татарҙар йәшәгән һәр ауылды...ерле халыҡ йәшәй тип әйтеү дөрөҫлөккә тап килмәй)--Тутыйғош (әңгәмә) 06:23, 22 ғинуар 2020 (UTC)\nҺеҙҙеңсә булһын. Әммә ерле халыҡ тип яҙғанда мин татарҙарҙы яҡлап яҙҙманым, башҡорттарҙы ла кәмһетмәнем. Эйе, ошо ауыл халыҡтың ата-бабалары килмешәктәр булған, уларҙы бер нисектә ерле халыҡ ти атап булмай, ләкин әлеге ваҡытта йәшәгән халыҡ унда ерле булып сыға, сөнки улар унда өс йөҙ йылға яҡын ғүмер итәләр, улар унда тыуғандар, уларҙың унда кендек каны тамған, улар ундағы шишмә һыуҙарын эсеп үскәндәр, улар ошо ауылда көн күргәндәр. Был ауыл кешеләренең атайҙары, олатайҙары, ғөмүмән ата-бабалары шул айылда ерләнгәндәр, тимәк халыҡтың тамырҙары шунда. Оҙон һүҙҙең кыҫкаһы, элек-электән халыҡтар күсеп йөрөгәндәр, бөтәбеҙҙә Ерҙә килмешәктәр.\nVadim Mustaev, шулай булғас, нишләп булмағандан йөй эҙләргә? татарҙар, Аллаға шөкөр, бында йәшәйҙәр, йәшәһендәр, ә һәр ергә инеп, татарҙарҙы ғына эҙләп, ерле халыҡ тип яҙып сығыу - һәйбәт күренеш түгел. Беҙ килмешәк түгел. Урал - беҙҙең төйәгебеҙ. 200 йырҙа ғына Урал атамаһы телгә алына. Һеҙҙә бармы шундай йырҙар? Ә беҙҙең төйәкте үҙ иткәндәр икән - шөкөр итергә генә. Урын күп, күңел киң. Аңлаштыҡ тип һанайыҡ.--Тутыйғош (әңгәмә) 16:02, 22 ғинуар 2020 (UTC)\nҺаумыһығыҙ. Аҡыл төштән һуң шул. Нисә көн үткәс кенә башҡа уй килеп керҙе. Мин әле миләт тураһында, халыҡ тураһында һүҙ алып бармай. Мин тик телдең нескәлеҡтәре тураһында һорайым. "Ерле" урыҫса "местный" була, ә "коренной" башкортса "төп" тип әйтелә, түгелме?\nWAM 2019 Postcard: All postcards are postponed due to the postal system shut downҮҙгәртергә\nDigital Postcards and CertificationsҮҙгәртергә\nWikipedia Asian Month 2020Үҙгәртергә\nВыпускники и наставники России 2020Үҙгәртергә\nОт лица НП «Викимедиа РУ» поздравляю вас с завоеванием призового места в конкурсе «Выпускники и наставники России 2020». Для получения призовых сумм, прошу вас заполнить следующую электронную форму:\nРазмер призовых за занятое вами место вы можете посмотреть в итогах на странице конкурса: https://ru.wikimedia.org/wiki/Конкурсы/Выпускники_и_наставники_России_2020\nПосле перечисления нами вам призовых сумм с вами свяжется Владимир Медейко по поводу расписки о получении вами приза для нашей отчётности.\nС уважением и благодарностью Дмитрий Жуков (НП «Викимедиа РУ»). JukoFF (әңгәмә) 17:24, 28 октябрь 2020 (UTC)\nhttps://ba.wikipedia.org/w/index.php?title=Ҡатнашыусы_менән_һөйләшеү:Тутыйғош&oldid=980390 ҡабул ителгән\nПоследний раз редактировалась 28 октябрь 2020 в 17:24\nБыл бит һуңғы тапҡыр 17:24 28 октябрь 2020 үҙгәртелгән.


Күңел бөтөнлөгө - үҙе ҙур бәхет\nТарих һәм кеше... Бер-береһенән айырып ҡарап булмаған төшөнсәләр былар. Һыртлан ауылында йәшәгән Сабир Абдуллиндың тормош сәхифәһен тыңлағандан һуң ошо хәҡиҡәткә тағы бер инандым. Һәр кешенең ғүмере - үҙе тарих. Уның эсендә ауылдың да, райондың да, ғаиләнең дә үткәнен күҙ алдына килтерәһең.\nСабир Хәбир улы бөгөн тораҡ пункттың иң оло кешеләренең береһе һанала.\n-Ауылдың иң оло ағинәйе Фатима Латипова быйыл йәй 96 йәшендә гүр эйәһе булды. Ошоғаса зирәк аҡылында ине, өлкән йәштә лә һаулығына зарланманы ул. Бер кемгә лә бәләһен һалманы. Әүҙемлеге, сәләмәтлеге оҙаҡ йылдарға етеүендә уның көнсөллөк, асыу, күралмаусанлыҡ кеүек сифаттарҙан азат булыуына, һәр ваҡыт изге уй йөрөтөүенә бәйлелер, тип уйлайым, - ти аҡһаҡал.\nТормоштоң әсеһен-сөсөһөн күп татып та, ошо йәшкә етеүенең сәбәбен мәҡәләбеҙ геройы һәр ваҡыт тыныс уйҙа булыуынан күрә.\n-Күңелең тыныс булһын өсөн иһә дөрөҫ йәшәргә кәрәк. Әммә теге заманда ла, быныһында ла тура юлдан барыу еңел түгел ине. Шайтан ҡотортҡан нәмәләр күп булды. Әммә мин атай-олатайҙар васыятын үтәргә тырыштым: урлашмаҫҡа, бәндә өлөшөнә төшмәҫкә, хәләл ризыҡ ҡына ашарға, кеше менән матур мөнәсәбәт ҡорорға! Шөкөр, ошо йәшкә етеп, үкенерлек ғәмәлдәрем юҡ. Тыныс ятып йоҡлайым, күңелгә тынғыһыҙлыҡ биргән уйҙарым юҡ - ошо бәхет түгелме ни? - ти ул.\nСабир Хәбир улы - күп балалы атай. Йәмәғәте Хәбәйбә менән туғыҙ балаға ғүмер биргәндәр. Тормош иптәшенең баҡыйлыҡҡа күсеүенә байтаҡ йылдар үтһә лә, Сабир Абдуллин үҙен яңғыҙ тоймай. Балаларының, ейән-ейәнсәрҙәренең изгелеген, терәк-таянысын, уныһынан да бигерәк – уларға кәрәклеген тойоп йәшәй.\n-Мунса ла индерәләр, кейендерәләр ҙә, йыуындыралар ҙа. Күҙ күрмәүе генә ҡыйын ине, хәҙер уныһына ла өйрәндем. Бар хәжәт өсөн өйҙә шарттар бар, кеше мөмкинлеге шул тиклем сикһеҙ икән, барыһына ла күнектем. Бер аҙ кәрем бөтөп китһә, балаларға барып ятам. Тормошома зарланмайым, - ти Сабир Хәбир улы.\nҮкенерлек түгел аҡһаҡалдың үткәне. Заманында бынамын итеп донъя көткән, балалар үҫтергән ир икәнлеген ҙур төҙөк йортонан, ҡура-ҡаралтыларынан күренә. Һәр урында уңған хужа, егәрле хужабикә ҡулының йылыһы һиҙелә. Бөтә нәмә төҙөк, үҙ урынында. Сабир Абдуллин колхоз рәйесе урынбаҫары ла, ревизор ҙа, бригадир ҙа, иҫәпсе лә булып эшләй. Ҡайҙа ғына, ниндәй генә вазифала хеҙмәт итһә лә, кешенең шәхесенә ҡарамай, ғәҙел һәм намыҫлы булып ҡала. Ошо кешелек сифаттары уға күңел бөтөнлөгөн һаҡларға булышлыҡ итә. Уйҙары тыныс булыуы, үҙ-үҙе, эргә-тирәһендәгеләр менән гармонияла йәшәүе уға ғүмер йылдарын өҫтәй ҙә инде...


Материалы за Апрель 2010 года » Страница 9 » Архив газеты "Йәшлек"\nТелебеҙҙе һаҡлайыҡ! Королтай\nТел, аралашыуҙың бер ысулы булараҡ, кешелек тормошонда иң мөһим роль уйнай. Ысынлап та, һөйләшергә өйрәнеп кенә кешеләр бер-береһе менән аралаша ала, коллективта йәшәү өсөн кәрәкле тормош тәжрибәһе туплай – үҙҙәрен йәмғиәттең, милләтенең тулы хоҡуҡлы шәхесе итеп тоя. Әлбиттә, уртаҡ тел генә бөтә халыҡтарҙы ла бер милләткә берләштерә алмай. Һәр халыҡтың үҙенең тарихы, мәҙәниәте, рухи ҡиммәттәре, теле бар. Телдә, көҙгөләге һымаҡ, теге йәки был халыҡтың күңеле, уның рухи донъяһы асыҡ сағыла. Шуның өсөн дә төрлө дәүләттәрҙә йәшәгән бөтә халыҡтар ҙа үҙҙәренең телен һаҡлау, үҫтереү, пропагандалау өсөн күп көс һала.\nХалыҡ яҙмышы менән тел яҙмышы айырылғыһыҙ. Береһе бөтһә, икенсеһе лә юғала. Илбаҫарҙар һәм тирандар баҫып алған илдә иң тәүҙә милләттең уҡымышлы кешеләрен үлтергәндәр, китаптарҙы яндырғандар, телдәрен бөтөрөргә тырышҡандар. Был кешеләрҙе аптырашта ҡалдырған, киләсәккә булған өмөттәрен һүндергән, көсһөҙләндергән. Александр Македонский, Сыңғыҙ хан, фашистар шулай эшләгән.\n«Ҡулдан» алһаң, кесе йомала ал! Яңылыҡтар\n«Ҡулдан» автомобиль һатып алыуға һәр кем төрлөсә ҡарай. Баҡтиһәң, файҙаланыуҙа булған машинаны аҙнаның ниндәй көнөндә һатып алыу ҙа мөһим икән.\nЭш көнөн ҡалдырмаҫ өсөн күптәр интернет «баҫыуы»н гиҙеүҙе, автосалондарҙа йөрөүҙе ял көндәренә ҡалдыра. Асыҡланыуынса, «ҡулда» булған автомобиль һатып алыу өсөн иң ҡулай көн – кесе йома. Тикшереүҙәр буйынса, тап ошо көндә ҡулланыуҙа булған автомобилдәрҙе һатыу тураһындағы иғландар күберәк баҫыла.\nКесе йоманан ҡала – йомала, һуңынан шишәмбелә, шаршамбыла, ә ял көндәрендә һәм дүшәмбелә иғландар әҙерәк донъя күрә.\nОҙаҡламай электромобилдә йөрөрбөҙ әле... ---\nRenault автокомпанияһының Төркиәләге OYAK-Renault заводында яғыулыҡ урынына электр энергияһын ҡулланыусы автомобилдәр етештерелә башланы.\nRenault Fluence Z.E. тип аталған седан электромобиль 94 ат көсө ҡеүәтле электр ҡорамалы менән йыһазландырылған. Моторға энергияны арттағы ултырғыстарҙың аҫтында урынлаштырылған литий-ион батареялары бирә. Машинаның аккумуляторы электр селтәренән ете сәғәт эсендә тулыһынса зарядка ала. Был яңы «тимер ат»тың башҡаларҙан айырмалы рәүештә тағы бер үҙенсәлеге – Quickdrop системаһы.\n«Классика»ға ихтыяж ҙур Яңылыҡтар\n«АвтоВАЗ» компанияһы 6 апрелгә ҡарата утилләштереү программаһы сиктәрендә 100 мең автомобиль һатыуға заявка алған.\nБыл – программа сиктәрендә һатыласаҡ 200 мең машинаның яртыһы. Әлегә программа буйынса 11 меңгә яҡын автомобиль һатылған. Завод дилерҙары тарафынан 30,8 мең танытма тапшырылған. «АвтоВАЗ» концерны, үҙ продукцияһына заказдар артыу сәбәпле, апрелдә етештереү планын 5,9 процентҡа арттырасағын белдерҙе һәм 42,7 мең автомобиль эшләп сығарасағы хаҡында хәбәр итте.\nШтрафмы, 15 тәүлекме? Яңылыҡтар\nБелеүегеҙсә, юл хәрәкәте хәүефһеҙлеге ҡағиҙәләрен боҙған өсөн ҡануниәт буйынса штраф һалыу ҡына ҡаралмаған. Ҡайһы бер «гонаһтар» өсөн 15 тәүлеккә рәшәткә артына ултырыуың да ихтимал. Илебеҙ ҡануниәтендә теркәлеүенсә, уның биш статьяһын боҙған осраҡта водителде 15 тәүлеккә иркенән мәхрүм итеү көтә.\nӘлбиттә, һәр осраҡта ла альтернатива була: мәҫәлән, икеләтә күләмдә штраф һалыу. Әммә ҡайһы саҡта етди ҡағиҙә боҙоуҙар өсөн 15 тәүлекһеҙ ҙә мөмкин түгел, күрәһең.\nӘйткәндәй, әгәр һеҙҙе юлдағы «гонаһ»ығыҙ өсөн байрам йәки ял көндәрендә тоталар икән һәм административ ҡулға алыу янаһа, суд ултырышына тиклем өйгә ҡайтарыуҙарын талап итегеҙ. Был осраҡ буйынса күптән түгел РФ Юғары суды ошондай аңлатма бирҙе: кешене ҡулға алып, уны судҡа ҡәҙәр бер нисә көн дауамында камерала йонсотоу кәрәкмәй. Эш, ни тиһәң дә, енәйәти түгел, ә административ.


Сайтында онлайн-Бохара таныш Булыу, танышыу Бушлай өсөн Етди - Видео чат №1 - егет йәки ҡыҙ менән танышып онлайн!\nСайтында онлайн-Бохара таныш Булыу, танышыу Бушлай өсөн Етди\nИр-ат менән осрашҡанда, интернет Аша бохара ҡыҙ, башҡа күптәр Кеүек хеҙмәттәр -индустрия, беҙҙең тормош Күптән инде ингәнТарихы тураһында күп ишеткәнем булды, Интернет аша танышыу һәм туғандаш Йәндәрҙе табып ярҙам итеп, буласаҡ, Киләсәктә ныҡлы ғаилә булдырыу, әммә Тенденция һәм башҡалар булды. Статистика буйынса, 2015 йылдың 58 Һаны арта айырылышыу, никахты түгел, Ә йылдан ашыу дауам итә.\nТуғандаш йәндәрҙе табып ярҙамға һеҙ, Ысынлап та ла бохара танышыу Өсөн сайттар, улар һеҙ иң Уңайлы менән мөнәсәбәт формаларын ҡабул итә. Шулай итеп, һеҙҙең менән беҙҙең Өсөн һәр кеше сайтта онлайн Күрһәтеү өсөн совместимость һәм рейтингында Етди мөнәсәбәттәрҙе яңы кимәлгә сығарыу Бохара таныша, сайттың һәм бөтә Хеҙмәттәр бушлай көйләп бирергә. Яңғыҙ кешене табыуы ауыр булмаҫ ине. Әлбиттә, теләһә нимә тураһында һүҙ Барғанда, бигерәк тә завидно постоянство Әгәр һеҙ кешеләрҙең шәхси тормошо Тураһында һораны. Монах һәм дәрүиш әгәр һин Түгел, яңғыҙлыҡ напрягаться тейеш. Кәрәк нәмәне йәшереп.\nХәҙерге тормош шарттарында күпкә яңғыҙлыҡ Проблемаһын хәл ябай түгел, иртәрәк, Әммә, икенсе яҡтан, ҡатмарлы. Билдәле булыуынса, беҙҙең олатаһы һәм Өләсәһе, ата-әсәһе көнө буйы Монитор йәки телевизор экраны алдында Түгел, ә шулай уҡ ҡушыла. Улар ойошторған кисәләрҙә, йыйылыштарҙа, театр экскурсия. Һинең менән танышыу бик күп Туғандаш күңелдәр бар. Шулай булһа, хәҙерге быуынға был Ябай һүҙҙәр түгел. Күп фатирлы йортта йәшәйһегеҙ һәм Үҙ урынын көндә бер ҡасан Да күршеләрен күреп, ҡайҙа барып Була, ҡатнашып һәм оҡшашы юҡ. Һин теләүсе, һинең өсөн, мәҫәлән, Клубҡа бара. Бында береһе ҡыҙыҡһынып, компаниялар таба алмай. Ығы ҡасан һәм ҙур компаниялар, Шулай уҡ туғандаш йәндәрҙе табырға Бик мөмкин түгел. Әммә булды интернет. Ҡеүәтле һәм уның ҙур, күп Белә ул, әгәр ҙә бөтә. Бер нисә минут дауамында һеҙҙең Сайтында танышырға мөмкин булырға теләү Һеҙҙең өсөн бушлай тиерлек бохаранан таба.\nБер нисә минут, һәм һеҙ Нисек яңы ҡулланыусы теркәлгән башланы.\nАнкеталар менән тәҙрәләре бик күп. Кемдер яҙа, мин теләйем мөнәсәбәттәргә Етди, кемдер маҡсаты - ғаилә һәм Балалар, кем-уртаҡ тел табыу Менән ҡыҙыҡһынған кеше булған, ә Кемдер был күңел хеҙмәте өсөн ҡулланыла. Тиелә анкета күп кенә файҙаланыусылар Сайтында танышырға теләүселәр табылды.\nБында кешенең йәшенә тап килә, Формаһы, форма, йөҙө, сәсе төҫөн, Һәм башҡа параметрҙар фигура.\nБик күп анкеталар менән танышты, Тип билдәләне ала һәм кеше Менән хатлаша башлай. Оҙон хат яҙышырға яратаһыңмы кешеләрҙең береһе. Шулай итеп, һиңә ҡарағанда күберәк Белгән кеше алдында киләһе осрашыу. Икенсе көндө китеп барһа башҡа алымдар. Кемдер ысын мөхәббәт менән аралаш Этабы үтергә тейеш виртуаль хатлашыу - Телефон аша аралашыу. Кәрәк уның тураһында фантазировать икенсе Яртыһын эҙләүҙә һәм үҙ хеҙмәте Менән ярҙам онлайн уңышлы таныштырҙы. Һәр ерҙә, шул иҫәптән был Сайтында танышырға һәм Бохара, кәкре күп. Әйтеү дөрөҫ булмаҫ ине, тип, Бында күберәк башҡа сайттар. Әммә был сәбәп түгел, таҫтамалын ырғытты. Был осраҡта төрлө кешеләр менән Аралашыу тәжрибәһенә эйә булдыҡ. Һин йылмайаһын, һин яратҡан кеше Таба бында. Бәлки, һеҙ ярҙам итергә була Һәм был бөтәбеҙ өсөн ярҙам Итмәй, һәм был иң яҡшы Дуҫ булды. Һәм бындай хәл йыш була. Бында бик күп ир-егет Һәм ҡатын-ҡыҙ табып, үҙ мәхәббәт. Ун йыл бергә йәшәгән, үҙе Тәрбиәләнгән балалар.\nЯратҡан кеше йыш ҡына эҙләргә Тура килә күп ваҡыт үткәрә. Һәм был тәжрибә башҡа уңышһыҙлыҡ түгел. Әммә әгәр дөрөҫ һин табырһың, Һине аңлап, тиҙ, бушҡа түгел Ине был. Бынан тыш, хәҙер, тип, тоғро Ла, унда кешенең хеҙмәте өсөн Бөтә көсөн бөтөнләй бушлай.\nКсининг етди Мөнәсәбәттә булған Өсөн осраша\nетди бушлай таныша осрашыу танышыу өсөн онлайн видео чат танышты таныш булмаған теркәлгән онлайн видео чат донъя буйынса танышырға видео чат 18 чатрулетка ҡыҙы менән шунда танышҡан. шунда таныштыҡ. сайтында танышырға видео чат ҡыҙ менән аралашыу онлайн


2020 йылдың 1 ғинуарынан беренсе балаға әсәлек капиталын түләй башлайҙар // Сәйәсәт | новости башинформ.рф\n16:05, 15 января 2020 Сәйәсәт\n2020 йылдың 1 ғинуарынан беренсе балаға әсәлек капиталын түләй башлайҙар Фото: «Башинформ» мәғлүмәт агентлығы\nӨФӨ, 2020 йыл, 15 ғинуар. /«Башинформ» мәғлүмәт агентлығы, Азат Ғиззәтуллин/.\n2020 йылдың 1 ғинуарынан ғаиләләргә беренсе балаһы тыуғас та әсәлек капиталы түләнә башлай, ә икенсе бала донъяға килһә, уның суммаһы тағы ла 150 мең һумға арттырыла. Хәҙер, индексациянан һуң, әсәлек капиталының суммаһы 466 мең 617 һум тәшкил итә. Икенсе бала тыуған осраҡта дөйөм сумма 616 мең һумдан артып китә һәм йыл һайын индексациялана.\n«Әле был программа 2021 йылдың 31 декабренә тиклем иҫәпләнгән. Беләм, күп кешеләрҙе борсоған һорау йыш яңғырай: 2021 йылдың 31 декабренән һуң дәүләт нимә эшләргә йыйына? Беҙ был программаны оҙайтырбыҙ. Кәмендә 2026 йылдың 31 декабренә тиклем. Әгәр ғаиләлә бала бар икән, икенсеһе тыуғас, уға әсәлек капиталы яңы, арттырылған күләмдә тапшырылырға тейеш тип иҫәпләйем. Ә был, әйтеүемсә, 616 617 һум», — тине Владимир Путин Федераль Йыйылышҡа мөрәжәғәтнамәһендә.\nХәтерегеҙгә төшөрәбеҙ, өсөнсө бала тыуһа, дәүләт ғаиләнең ипотека кредитының 450 мең һумын «ҡаплай».\nТеги: Рәсәй президенты мөрәжәғәтнамәһе


Шарипова Айгуль Маликовна - Учительский сайт\nИнфоурок / Сайты учителей / Шарипова Айгуль Маликовна / Блог\nучитель башкирского и русского языка\nАйгөл Малик ҡыҙы беҙҙе үҙ балалары кеүек күреп бар күңел йылыһын һалып йырларға, бейергә өйрәтте, кәңәштәрен бирҙе. Минең өсөн һәр яҡлап үрнәк булды. Әле лә уның менән бәйләнеш өҙөлмәгән, ҡайтҡан һайын күрешеп ,серләшеп алабыҙ. Бөтәбеҙҙең дә бала -саҡ хәтирәләре иң тәүҙә тыуған ер,атай ,әсәй, мәктәп ,ҙур тормошҡо сығыу өсөн белем биргән укытыусыларға барып тоташа. Кеше ниндәй генә вазифаһын биләмәһен, уҡытыусыһын һағынып иҫкә ала. Миндә уҡытыусымды һәр ваҡыт бигерәк тә ауыр саҡта иҫкә алам һәм ярҙам һорайым. Уның һәр һорауға яуабы әҙер. Был үрҙәргә менеүемә ,тик Айгөл Малик ҡыҙына ғына рәхмәтлемен. Һөнәр һайлау тураһында мин бәләкәйҙән үк уйлана башлағайным. Уҡытыусы, юрист булыу теләге лә бар ине, әммә үҙемде асыҡ ҡына ниндәйҙер өлкәлә күҙ алдына килтерә алмай йонсоном.Ошо укытыусының тырышлығы,һәр ваҡыт кәрәкле һүҙҙәр табыуы, беҙгә күңелгә йылылыҡ биреүе,ярҙам итеүе арҡылы ,миң уҡытыусы һөнәрен һайланым . Ер йөҙөндә иң файҙалы, кәрәкле кеше уҡытыусы икәнен аңланым .Мин ошондай уҡытыусылар алдында баш эйәм, ҙур рәхмәтемде белдерәм. Хәҙерге заманда , уҡыусыларын ҙур бейеклектәргә күтәреүсе уҡытыусылар эшләүе бик һөйөндөргөс хәл.


Хаттар » Страница 4 » Табын\n10 апреля 2018 йыл | Хаттар\nТирә-яғыбыҙҙа нимә күрһәк тә - ул Аллаһтың мөғжизәһе. Кеше нисек кенә тырышһа ла, бындай эштәрҙе булдыра алмай.\nҠыш көнө күктән ҡар бөртөктәре яуа. Уларҙың һәр береһе үҙенсәлекле төҙөлөштә, береһенән-береһе матур. Ҡышҡы әсе һыуыҡта иртән тороуыбыҙға тәҙрәләрҙә мөғжизәле һүрәттәр күрәбеҙ. Аҡ йомшаҡ ҡар ағас тамырҙарын һәм үләндәрҙе, бөтә ер өҫтөн һыуыҡтан һаҡлай. Ҡышҡылыҡҡа ағастар япраҡтарын ҡойоп әҙерләнә. Һәр бер йәнлеккә, ҡошҡа үҙен һәм балаларын һаҡлап ҡалыуға мөмкинселек бирелгән. Кем быларҙың барыһын да: тәбиғәтте ҡурсалауҙы, хәстәрләүҙе алдан уйлап сығарған? Ошо мөғжизә түгелме?\nКрасноусол башҡорт гимназия-интернатының\n3 "б” класс уҡыусыһы.\nБына ун беренсе тапҡыр республиканың Мәғариф министрлығы тарафынан ойошторолған "Башҡортостан ынйылары” фестиваль-конкурсы балалар театр-фольклор коллективтарының "иң-иң”дәрен Әлшәй еренә йыйҙы. Фестивалдә республикабыҙҙа халыҡ ижады буйынса ғилми-тикшеренеү эштәре менән шөғөлләнгән уҡыусылар һәм 16 театр-фольклор төркөмө ҡатнашты. Быйыл ул Башҡортостандың 100 йыллығына арналды.\nСәхнәлә – балалар\n06 апреля 2018 йыл | Мәҙәниәт һәм әҙәбиәт, Хаттар\n"Театр яҙы - 2018”\nКүптән түгел Үтәк ауыл мәҙәниәт йортонда балалар менән сәхнәгә ҡуйылған "Сер тотмаҫ Өйрәк” тигән әкиәт ҡараныҡ.\nГел йылмайып-көлөп тора\n03 апреля 2018 йыл | Хаттар\nБик күп йылдар Сәйетбабалағы банкта эшләүсе Фәнизә Байбулдина тураһында һүҙем.\nБер нисә йыл элек яҡын-тирә ауылдар халҡы Сәйетбабаға балалар пособиеһы алырға йөрөнөк. Унда кеше бик күп була торғайны, талаш-тартышы ла , беҙ күмәк, ә Фәнизә Зәйнулла ҡыҙы берәү. Әммә ул бер ваҡытта ла асыуланманы, һәр кемде тыныс ҡына хеҙмәтләндереүен белде, нимәнелер аңламағаныңды төшөндөрҙө. Әле лә яғымлы һәм тыныс ҡына итеп эшен дауам итә.\nҒаилә ҡәҙерен белгән – бәхетле булған\nЯҙ менән бергә тәбиғәт тә уянған, күңелдәргә яҡтылыҡ бөркөлгән мәлдә, 20 мартта Халыҡ-ара бәхет көнө билдәләнде. Ошо көндө район китапханаһының уҡыу залында "Ғаилә ҡәҙерен белгән – бәхетле булған” тип аталған "түңәрәк өҫтәл” ойошторолдо. Күркәм сараға мәҙәниәт һарайы эргәһендә эшләп килгән "Ханым” клубы ағзалары һәм башҡалар саҡырылды.


Башҡортостанда йәшәүселәрҙең 36 проценты гриптан прививка яһатҡан | ГТРК «Башкортостан» — Новости Уфы и РБ\nРоспотребнадзорҙың һуңғы мәғлүмәттәренә ҡарағанда, Башҡортостанда йәшәүселәрҙең 36 проценты гриптан прививка яһатҡан. Әлеге ваҡытта республика биләмәһендә коронавирусҡа ҡушылып миҙгелгә бәйле киҫкен респиратор ауырыуҙарҙың артыуы лә теркәлә. Яҡынса 1,5 миллион кеше вакцина эшләткән, уларҙың 300 меңдән ашыуы – балалар. Республикала грипп теркәлмәй, киҫкен респиратор сирҙәр күп. Ауырыу кимәле эпидемик сиктән түбән, тип хәбәр итә Башинформ агентлығы.


2 Июнь , 12:07\nБылтырғы йылдарҙан айырмалы рәүештә, быйыл дөйөм белем биреү учреждениелары уҡытыусыларынан тыш, урта һөнәри белем биреү педагогтары ла конкурста ҡатнашыу мөмкинлегенә эйә булды. Бығаса йыл һайын конкурста биш тиҫтәнән артыҡ уҡытыусы көс һынашһа, быйыл иһә уларҙың һаны 75-кә етте.\n«Башҡорт теле һәм әҙәбиәте йыл уҡытыусыһы – 2022» XXVII төбәк-ара конкурсы бер тынала үтеп тә китте. Бал ҡорттарындай егәрле башҡорт теле һәм әҙәбиәте уҡытыусыларының белем, зиһен һәм рух байрамы булды ул. Сәмле алышҡа көйләнгән, ижад ҡомары менән янған, еңеүгә ынтылған мөғәллимдәргә ҡарап һоҡланмау, улар менән ғорурланмау мөмкин түгел ине.\nӨсөнсө йыл рәттән жюри рәйесе вазифаһын башҡарыусы, унан алдағы йылдарҙа баһалама комиссияһы ағзаһы булараҡ, иң тәү сиратта, йылдан-йыл конкурсанттарҙың методик кимәле үҫә барыуын билдәләр инем. Бында конкурстың киңерәк танылыу яулай барыуы ҙур роль уйнай. Тағы ла бер сәбәбе бар: һуңғы йылдарҙа, пандемия арҡаһында, был абруйлы мәғариф бәйгеһенең байтаҡ ҡына этаптары онлайн рәүештә ойошторола, теләгән бер кеше уның барышын YouTube каналында күҙәтә. Бынан тыш, конкурстың һәр этабы һөҙөмтәләре «Туған тел» порталында урын ала, буласаҡ конкурсанттарға ошо видеояҙмалар аша ла тәжрибә туплау мөмкинлеге тыуҙырыла.\n«Башҡорт теле һәм әҙәбиәте йыл уҡытыусыһы» төбәк-ара конкурсының иң тәүге – «Милли кейемде презентациялау» – этабы икенсе йыл рәттән иң сағыу күренештәрҙең береһенә әйләнә. Ни тиһәң дә, төҫкә сибәр, һүҙгә йор, фантазияға бай шул беҙҙең уҡытыусылар! Улар конкурстың ябай ғына бер этабын тотош сәхнә күренеше итеп, сығышҡа тәрән фәлсәфәүи мәғәнә һала белә. Беҙҙең ҡарашҡа, «Милли кейемде презентациялау» – башҡорт халҡының рухи-әхлаҡи ҡиммәттәренең яҡтыртылыуы, милли һәм бөтә кешелек рухи мәҙәниәтенә һөйөү тәрбиәләүҙә яңы идеяларҙың сағылышы йәһәтенән бик уңышлы уйланылған этап ул. Баһалама комиссияһы ағзалары, тәү сиратта, сығыштың композицион яҡтан дөрөҫ төҙөлөүенә, уҡытыусыларҙың артислыҡ һәләтенә, әйтелгән фекерҙәренең үҙенсәлекле булыуына иғтибар иттеләр. Автор идеяһының сағылышы, материалды биреү (видео, аудио, вербаль, вербаль булмаған) оҫталығы баһаланды. Конкурсанттар башҡорт милли костюмын, уның орнаменттарын, символдарының аңлатҡан мәғәнәһен, ошо ерлеккә генә хас үҙенсәлектәрҙе белеүе буйынса көс һынашты. Мәғлүмәттең заманса технологиялар, күргәҙмәлелек аша бирелеүе иғтибар үҙәгендә булды.\n«Дәрес» этабында методик яҡтан дөрөҫ ҡоролған, балаларҙың аҡыл эшмәкәрлеген үҫтереүгә йүнәлтелгән дәрес өлгөләре тәҡдим ителде. Педагогтарҙың фәнни телде ҡуллана белеү маһирлығы, белеменең тәрәнлеге, күргәҙмәлелек ҡулланыуы, мәғлүмәт сығанаҡтарының күп төрлөлөгө иҫәпкә алынды, метапредмет, шәхсән һөҙөмтәләрҙе уңышлы тормошҡа ашырыу, метод һәм алымдарҙың күп төрлөлөгө, уҡыусыларҙа мотивация уятыуҙа эҙмә-эҙлелек һәм системалылыҡ баһаланды. Тәрбиәүи әһәмиәткә эйә, сағыу, бай йөкмәткеле дәрес өлгөләре менән ҡыуандырыусылар күпселекте тәшкил итһә лә, баһалама комиссияһы ағзалары алдына логик яҡтан аҡһаған дәрес менән сығып тороусылар бер аҙ кәйефте ҡырҙы. Ҡыҙғанысҡа ҡаршы, дәресте ҡағыҙ битенә ҡарап алып барған уҡытыусылар ҙа осраны.\n«Педагогик эшмәкәрлектең визит карточкаһы» этабы уҡытыусының мәғарифтағы актуаль, стандарт булмаған проблемаларҙы күрә белеүенә, ваҡыт талабын, йәмғиәттең ихтыяжын аңлауына ҡоролған. Әлбиттә, иң тәү сиратта, уҡытыусының үҙ һөнәри үҫеш перспективаларын һәм уҡытыу буйынса тәжрибә уртаҡлашыу потенциалын аңлауы баһаланды. Материалдың күргәҙмәлелеге, уҡытыусының сығыш яһау оҫталығы, ижади ҡарашы, һөйләгәндә һәм яуап биргәндә сағыу миҫалдар һәм образдар ҡулланыуы ла баһалама комиссияһы ағзалары иғтибарынан ситтә ҡалманы. Һәр уҡытыусы үҙе күрһәткән педагогик тәжрибәнең эффектлылығын дәлилләргә тырышты. Конкурс барышында уларҙың актив һәм интерактив алымдарҙы оҫта һәм урынлы ҡулланыуҙары күҙгә ташланды. Күпселек конкурсанттарҙың телмәр мәҙәниәте юғары кимәлдә, шулай ҙа уҡытыусылар үҙҙәренең сығышында орфоэпик нормаларҙың үтәлешенә лә иғтибарлыраҡ булһындар ине тигән теләктәбеҙ: телмәр ағышында [б-в], [к-г], [ҡ-ғ] сиратлашыуын һанламаусылар ҙа осраны. Тәҡдим ителгән презентацияларҙа хәреф хаталарының осрауы ла конкурсантты һис биҙәмәй.\n«Оҫталыҡ класы» этабында педагогик позицияның нигеҙле булыуы, тәҡдим ителгән алым, метод, технологияның оригиналлеге һәм яңылығы, уҡытыусының аудитория менән әүҙем бәйләнеш булдырыуы, конструктив диалог ҡороуы, уҡыусыларҙың материалды аңлау кимәлен билдәләү өсөн һорауҙар биреүе иҫәпкә алынды, методик алымдарҙың күп төрлөлөгө һәм үҙ-ара уңышлы бәйләнеше, уларҙы ғәмәли ҡулланыу мөмкинлеге, конкурсанттың һөнәри үҫеш перспективаларын һәм уҡытыу буйынса тәжрибә уртаҡлашыу потенциалын аңлауы баһаланды. Бөтә тырышлығын, зиһенен, педагогик оҫталығын эшкә егеп, үҙ тәжрибәһен баһалама комиссияһы ағзалары иғтибарына тәҡдим итеүсе уҡытыусылар был һынауға бик ижади ҡарағандар. Пазлдар төҙөү, ТикТок ҡушымтаһын, башҡорт теленең машина фондын ҡулланыуҙың ыңғай өлгөләрен күрһәттеләр. Видеояҙмалар төшөрөү маһирлығы ла бар уҡытыусыларҙа. Тиҙәйткестәр ижад итеү, әкиәттәрҙе замансалаштырыу, структур яҡтан төрлө (башҡорт һәм инглиз), ҡәрҙәш (башҡорт һәм төрөк) телдәрҙәге лексик параллелдәрҙе билдәләү, башҡорт әҙәби теле һәм уның төньяҡ-көнбайыш диалектындағы лексемаларҙы сағыштырып өйрәнеү һ.б. башҡорт телен һәм әҙәбиәтен уҡытыу методикаһы өлкәһендә, һис шикһеҙ, ыңғай күренеш тип баһалана ала. Оҫталыҡ дәресен йыр-бейеү дәресенә әйләндереп ебәреүселәр булды. Методик яҡтан отошло һаналған алымды күрһәтеү урынына дәрес уҡытыуға күсеп китеүселәр осраны. Һәр конкурсантҡа тәғәйен ваҡыттан ситкә сығыусылар, аралашыу мәҙәниәте аҡһаған уҡытыусылар менән дә аралашырға тура килде. Был этапта ике йыл рәттән Башҡорт дәүләт университетының һәм М. Аҡмулла исемендәге Башҡорт дәүләт педагогия университетының зирәк, рухлы, заманса фекерле студенттары ҡатнашыуын конкурстың бер биҙәге булды тип иҫәпләйбеҙ. Уҡытыусы һөнәренең нескәлектәре менән яҡындан танышыу буласаҡ педагогтар өсөн ифрат әһәмиәтле. Әҙәбиәт, фольклор өлгөләре менән яҡшы таныш икән студенттарыбыҙ, уларҙа образлы фекерләү, импровизация ныҡ үҫешкән, үҙ фекерҙәрен ҡыйыу итеп еткерә беләләр – шуныһы айырыуса ныҡ һөйөнөслө.\n«Ата-әсәләр менән диалог» этабында көс һынашырға 15 уҡытыусы сыҡты.\nАта-әсәнең уҡытыусыға ихтирамы нимәгә бәйле? Атай-әсәйҙәр менән мө-нәсәбәтте нисек дөрөҫ ҡорорға? Социаль селтәрҙәрҙең ыңғай һәм кире йоғонтоһон нимәлә күрәһегеҙ? Дистанцион уҡытыу барышында һеҙҙе нимә борсоно? Башҡорт теле һәм әҙәбиәте буйынса дәреслектәрҙең ҡайһы бүлегенә үҙгәреш индерер инегеҙ? Мәктәптә һеҙҙе борсоған проблемалар? Бына ошондай һорауҙарға ата-әсәләр менән бергәләп яуап эҙләргә тырышты конкурста ҡатнашыусылар. Был этапта конкурсанттың конкрет ситуацияға әңгәмә ҡороу өсөн ыңғай психологик мөхит тыуҙырыуы, ата-әсәләр менән социаль-психологик берҙәмлеккә өлгәшеүе, һорауҙарҙы, бурыстарҙы дөрөҫ ҡуйып, әңгәмәгә дөрөҫ йүнәлеш биреүе, үҙ позицияһын, һөнәри ҡарашын белдерә алыу маһирлығы ҡаралды. Дөйөм алғанда, был һынауҙы ла уңышлы үтте уҡытыусылар. Хаталарға иғтибар итәйек. Ҡыҙғанысҡа ҡаршы, диалог ҡороу урынына әңгәмәне монологка әйләндереп ебәреүселәр ҙә күҙәтелде. Уҡытыусыларҙың телмәрендә “паразит” һүҙҙәр бар икән тигән һығымта ла яһалды. Ҡайһы бер конкурсанттар, психологик көсөргәнеште күтәрә алмайынса, юғалып ҡалды. Бирелгән регламентты тотмайынса, тейешле ваҡыттан ситкә сығыу осраҡтары булды. Ҡуйылған һорауға аныҡ яуап эҙләү урынына сығыш яһауға күсеп китеүселәр ҙә табылды.\nЕңеүгә дәғүә иткән 10 уҡытыусы «Пресс-конференция» тип аталған конкурс этабына йыйылды. Улар өсөн сәйәсмәндәр, дәүләт эшмәкәрҙәре, шағирҙар һ.б. әҙерләгән видеоһорауҙар тәҡдим ителде. Жюри ағзалары уҡытыусыларҙың бөгөнгө мәғариф үҫеше тенденцияларын һәм стратегик йүнәлештәрен белеүенә, дәүләт мәғариф сәйәсәтен аңлауына, һорауҙарға яуап биргәндә үҙ педагогик тәжрибәһенә нигеҙләнеп һөйләүенә, үҙ позицияһын ышаныслы раҫлауына иғтибар итте. Конкурсанттың педагогик күҙаллау даирәһенең киң булыуы, эрудицияһы, үҙ позицияһын белдергәндә ышандыра алыуы баһаланды. Был этапта беҙ, күпселек уҡытыусыларҙың импровизаторлыҡ һәләтен, конструктив диалог ҡороу оҫталығын күреп, ихлас һөйөндөк. Шул уҡ ваҡытта айырым педагогтарҙың алдан ятлап алынған текстарын һөйләүҙәре, теманы артабан үҫтерә белмәүҙәре күҙгә ташланды.\nЮғарыла килтерелгән фекерҙәрем – һис тә конкурста ҡатнашыусы уҡытыусыларҙың сығыштарынан етешһеҙлек эҙләү түгел. Киләһе йылда ошо мәртәбәле бәйгегә сығырға йөрьәт итәсәк педагогтарға йүнәлеш биреү, уларҙы күпселек конкурсанттарҙа күҙәтелгән хаталарҙан ҡурсалау, абруйлы мәғариф сараһының кимәлен тағы ла арттырыу маҡсатынан эшләнелгән ҡыҫҡаса һығымталар улар.\nБаһалама комиссияһы составында эшләгән һәр кемгә шәхсән рәхмәтемде еткерәм. Түҙемле, ғәҙел, талапсан жюри ағзалары менән килешеп эшләү күңелгә кинәнес тойғоһо бирҙе. Ике аҙна дауам иткән көсөргәнешле эш барыбыҙҙың да бер юҫыҡта фекер йөрөтөүен, юғары һөнәри кимәлен сираттағы тапҡыр дәлилләү булды, тип иҫәпләйем.\nБеҙгә уҡымышлы, фекерле, рухлы киләсәк тәрбиәләү маҡсаты ҡуйылған. Ошо маҡсатҡа табан ныҡлы аҙымдар менән атлаған башҡорт теле һәм әҙәбиәте уҡытыусыларының конкурста ҡатнашыуы – үҙе үк ҙур мәртәбә. Тиңдәр араһында тиң булыу, фекерҙәштәр менән аралашыу мөмкинлеген бирә был бәйге.\nКонкурста күңелендә милли рух, тыуған ергә, туған халҡыбыҙға, туған телебеҙгә һөйөү йөрөткән йәш педагогтарҙың ҡатнашыуын ыңғай күренеш тип баһалайым. Тимәк, быуындар бәйләнеше юғалмай, телебеҙ һағында, глобалләштереү осоронда тел өсөн барған көрәш фронтының иң алғы һыҙығында тороусы уҡытыусылар сафы йәш көстәр менән тулылана. Был иһә, үҙ сиратында, киләсәккә өмөт уята.\nБашҡорт дәүләт университетының башҡорт филологияһы,\nшәрҡиәт һәм журналистика факультеты деканы,\nфилология фәндәре докторы, профессор, жюри рәйесе


Нефтекамск. Официальный сайт администрации городского округа - Башҡортостан тәүге ярты йыллыҡта ышаныслы, иҡтисади үҫеш менән эшләне — Рөстәм Хәмитов - Яңылыҡтар\n«Сәнәғәт етештереүе индексы 103,4 процент тәшкил итте. Был һәйбәт күрһәткес, Рәсәйҙәге уртаса һандарҙан юғарыраҡ. Ул республикабыҙ иҡтисады һәм сәнәғәт предприятиеларының эше һәйбәт кимәлдә булыуы хаҡында һөйләй, — тип билдәләне төбәк башлығы. — Бынан тыш, һалым һәм һалым булмаған килемдәр инә. Ошо йәһәттән былтырғы күрһәткестәрҙән яҡынса 10 миллиардҡа күберәк. Был республика иҡтисадына, социаль мәсьәләләрҙе хәл итеүгә өҫтәмә аҡса йүнәлтелә тигән һүҙ. Беҙ яңы социаль объекттар, яңы юлдар һалырға ниәтләйбеҙ, кешеләрҙең иһә яңы мөмкинлектәре барлыҡҡа киләсәк».\nРеспублика башлығы һыҙыҡ өҫтөнә алыуынса, ҡатмарлы һауа шарттарына ҡарамаҫтан, ауыл хужалығында ла продукция күләме үткән йылғы күрһәткестәрҙән өс процентҡа юғарыраҡ.\n«Төҙөлөш» графаһы буйынса күләм артты. Шуның менән бергә торлаҡ төҙөүҙең былтырғыға ҡарағанда кәмеүен аңлайбыҙ. Сөнки һатып алыусылар булмағас, һатыу ҙа юҡ. Дөрөҫөн әйткәндә, төҙөүселәр алдағы көнгә яңы торлаҡ әҙерләп ҡуя алмай. Ошонан сығып — торлаҡ һалыу буйынса 10 процентҡа кәмерәк. Дөйөм алғанда, хәҙер сәнәғәт, ауыл хужалығы объекттары төҙөлөшө ыңғай динамикаға эйә — 3,5 процент самаһы. Күмәртәләп һәм ваҡлап сауҙа итеү үҫеше лә яҡынса шунса кимәлдә, ваҡлап һатыу өс проценттан ашыуыраҡ һәм 2,5 процентҡа яҡыны — күмәртәләп һатыу үҫеше. Шулай итеп, беҙҙең төп макроиҡтисади күрһәткестәребеҙ яҡшы ғына», — тип белдерҙе Рөстәм Хәмитов.


Һылыуҡайҙар, һеҙ ҡайҙа? » «Йәшлек» гәзите | Газета "Йэшлек"\nГазета "Йәшлек" » Яңылыҡтар архивы » Конкурстар » Һылыуҡайҙар, һеҙ ҡайҙа?\n24.01.2014 Һылыуҡайҙар, һеҙ ҡайҙа?\nӘгәр ҙә һеҙ һылыу, уңған, сая, ысын башҡорт ҡыҙы икәнһегеҙ, тимәк, “Йәшлек” гәзите аша үҙегеҙҙе бөтөн Башҡортостан халҡына күрһәтә алаһығыҙ.\nБының өсөн тәүҙә беҙҙең менән хәбәрләшеп, үҙегеҙ менән таныштырырға кәрәк. Ҡайһы яҡта тыуғанһығыҙ, ҡайҙа белем алаһығыҙ, нимә менән шөғөлләнергә яратаһығыҙ, хыялдарығыҙ, тормош девизығыҙ ниндәй – беҙҙе бөтә нәмә лә ҡыҙыҡһындыра.\nҮткән йылдарҙа ойошторолғанса, быйыл һылыуҡайҙар бәйгеһен миҙгелләп үткәрергә ҡарар иттек. Ҡыҙҙарҙың гәзит битендә баҫылған фотоһүрәттәре “Бәйләнештә” селтәрендәге беҙҙең төркөмгә ҡуйыласаҡ һәм уларға тауыш биреп буласаҡ.\nШарттарға килгәндә, конкурста ҡатнашырға теләүселәр үҙҙәре тураһында яҙып, “Йәшлек” гүзәле – 2014” конкурсы” (https://vk.com/club24213300) төркөмө диуарына тәҡдим итә, йәки Айбулат Ишназаровҡа (https://vk.com/id47026933), “Йәшлек”тең “Бәйләнештә”ге аккаунтына (https://vk.com/blog.ye02) йәки гәзиттең электрон почтаһына (ye02@yandex.ru) ебәрә ала. Беҙ әлегә Ҡышһылыу һайлайбыҙ, шуға күрә миҙгелгә тап килгән фото ебәреүегеҙҙе үтенәбеҙ.\n“Бәйләнештә” селтәрендә шәхси хәбәр (личное сообщение) яҙыр өсөн сәхифәләрегеҙ асыҡ булырға тейеш.\nДекабрҙә конкурсҡа йомғаҡ яһаласаҡ, еңеү яулаған һылыуҡай гәзитебеҙҙең 2015 йылға календарын биҙәйәсәк.


3 Апрель 2019, 14:02\nУңайлы шарттарҙы алдан хәстәрләйҙәр.\nҮҙенең аҡылы, хәйләкәрлеге менән байтаҡ халыҡтың мифологияһына инеп ҡалған был йәнлек. Тормошта ла, ғилми телдә лә “ябай” йәки “ерән” төлкө тип йөрөтәләр уны. Әйткәндәй, төҫө төрлө булырға мөмкин: ҡара, ҡыҙыл (огневка), аҡ (альбинос) һәм башҡа. Европала ғына ла 15 төргә яҡыны (донъяла – 25) йәшәй. Улар төйәкләнгән еренә, төҫөнә, ҙурлығына ҡарап билдәләнә.\nЕрән төлкө бигерәк матур: кәүҙәһе төҙ, оҙонса, тиреһе йылҡылдап торған йөн менән ҡапланған, ҡойроғо бар тәненең 40 процентын тәшкил итә. Ғәҙәттә, йәнлектең оҙонлоғо – 40 – 60, ҡулбашынан иҫәпләгәндә, бейеклеге – 35 – 40 сантиметр, ауырлығы – 6 – 10 килограмм. Тәбиғи шарттарҙа 20 – 25 йыл йәшәй алһа ла, башҡа бик күп ҡырағай йәнлек, хайуан шикелле, ул саҡлы оҙон ғүмер итмәй.\nЭлекке СССР биләмәләрендә миллиондан ашыу төлкө иҫәпләнгән. Уларҙың һаны үҙгәреп тора. Әйтәйек, сысҡан, ҡуян, башҡа кимереүселәр һаны арта икән – төлкө лә күбәйә. Кәмеүҙәренең төп сәбәбе – сир: ҡотороу, ҡысынма һ. б. Дошмандары – бүре, һеләүһен. Элегерәк, бигерәк тә ҡотороу сире таралғанда кешеләр ҙә төлкөнө күпләп юҡ иткән, ләкин һуңғы йылдарҙа фермаларҙа аҫралған төлкөләргә, башҡа йәнлектәргә вакцина эшләү сәбәпле, был йәһәттән ҡырыу туҡтатылды.\nБарыһын да алдан күҙәтә, уйлай алыуы менән бер рәттән, төлкө яҡшы ишетә, еҫте һәйбәт тоя. Мәҫәлән, сысҡан тауышын йөҙ метрҙан һиҙә. Хатта ярты метр ҡалынлыҡтағы ҡар аҫтында йөрөгәнен дә тоя. Шуға ла көнөнә 15-20 сысҡан тота ала. Етмәһә, һунар ваҡытында бик түҙемле был йыртҡыс.\nШуныһы ла бар: кимереүселәргә шул тиклем мауығып һунар итә – донъяһын онота, иғтибарын ситкә йүнәлтмәй. Был сағында бүрене, хатта кешене лә яҡын ебәрә. Тағы ла бер кәмселеге бар – насар күрә, ләкин яҡшы ишетеүе менән еҫ тойоуы быны тулыһынса аҡлай.\nТөлкөнөң үҙ һунар биләмәһе бар. Бер парҙың майҙаны 30 квадрат километрғаса етеүе мөмкин. Йыртҡыс (шулай тип әйтергә тел дә әйләнмәй) үҙ биләмәһен бик яҡшы белә, уны даими тикшереп, күҙәтеп тора. Һәйбәт йөҙә, таулы урындарға менә, ауыш ағастарға үрмәләй ала. Үҙен эҙәрлекләгән бүренән, кешенән эҙҙәрен бутап ҡаса.\nХәйләкәрлеге лә ошонда күренә: эҙәрлекләгән бәндәнән йәки кейектән ул теләһә ҡайһы өңдә, мәмерйәлә йәшенә. Йәнәһе, уның өңө шунда, эҙ яҙҙыра. Бер аҙ ял иткәс, үҙенең даими йәшәгән урынына китә.\nТөлкөнө йыш ҡына ҡоштарҙы, йәнлектәрҙе бөтөрөүҙә ғәйепләйҙәр, ләкин уның сысҡандарҙы күпләп юҡ итеүен иҫәпләһәк, әлеге зыяны тулыһынса аҡлана, тиһәң дә, хата булмаҫ.\nБыл мәхлүкте йыртҡысҡа ғына тиңләргә ярамай. Уның аҙыҡ берәмегендә 300-ҙән ашыу төр йәнлек, ҡош, бөжәк, тиҫтәгә яҡын үҫемлек иҫәпләнә, ләкин бар аҙығының дүрттән өс өлөшөн ялан сысҡандары тәшкил итә. Ҡуян балаларынан баш тартмай. Ҙурыраҡ ҡуяндарға һирәк һөжүм итә. Шулай уҡ ерҙәге ҡоштарҙы тотоу уңайын да ысҡындырмай. Үләкһәләрҙе юҡ иткән санитар ролен дә үтәй. Ямғыр селәүсендәрен йыя, төрлө бөжәкте сүпләй. Еләк-емеш менән дә хушһына.\nӨлгөлө ғаилә башлығы ла\nТөлкөләр, ғәҙәттә, бер ерҙе үҙ итә, ғаилә ҡорор, көсөктәрен тәрбиәләү өсөн урын ҡарай. Барлыҡ уңайлыҡты алдан хәстәрләйҙәр: сысҡанлы ялан, ҡош-ҡортло йылға буйы ла алыҫ булмаһын, кеше-маҙар юлы ла төшмәһен, бүреләр ҙә йөрөмәһен. Өңдө кейек үҙе ҡаҙһа ла, байтаҡ осраҡта бурһыҡ һәм башҡа йәнлектәрҙең әҙер өңөнән дә баш тартмай. Йыш ҡына яр йәки ҡалҡыулыҡ буйҙарына урынлаша. Бындай саҡта ямғыр, ағын һыуҙар ағып төшмәҫлек ерҙе һайлай. Ҡайһы саҡта тәбиғи урындар ҙа ярап ҡала: мәмерйә, ағас ҡыуышлыҡтары...\nТөлкөләр йылына бер генә көсөкләй. Инә йәнлек ҡыштан уҡ бала табыу өсөн урын ҡарап, билдәләп ҡуя. Ул ошо ерҙе һаҡлап йөрөй. Тик үлһә генә унда башҡа инә урынлаша ала. “Фатирлы кәләш”кә ҡыш аҙағында уҡ ике-өс ата эйәләшә. Улар араһында ыҙғыш башлана. Билдәле, туй инә аталанғас ҡына тамамлана, ә ғаилә башлығы булып көслөһө тороп ҡала.\nАта төлкө – өлгөлө ғаилә башлығы. Ул көсөктәре тыуғансы уҡ инәһен хәстәрләй башлай: аҙыҡ ташый, өңөн нығытыша, хатта, белгестәр әйтеүенсә, тештәре менән һөйгәненең тиреһендәге беттәрҙе лә үлтерешә икән. Әгәр балалары тыуғансы ата төлкө үлһә, уның урынын башҡаһы ала һәм үгәй атай ролен үтәй. Әйткәндәй, бәләкәстәрҙе үҙ көсөгөләй хәстәрләй. Был ғына ла түгел, инәһе көсөктәрен тәрбиәләгән саҡта башҡа аталарҙың да үҙ-ара атай йәки үгәй атай урыны өсөн талашыуы мөмкин. Ә инәһе был сағында ни булырын күҙәтә, сөнки ул балаларын көслө ата тәрбиәләүен, һунар серҙәренә өйрәтеүен теләй.\nЙәнлектәрҙең туйы декабрь-март айҙарында була һәм бер нисә көн дауам итә. Әйткәндәй, аталаныуҙары инәнең таҙалығынан, хатта һауа торошонан да тора. Шундай йылдар була, ҡайһы саҡ инәләрҙең 60 – 70 проценты аталанмай ҡала.\nНоябрь айына йәш төлкөләр ҙурайып бөтә, улар үҙаллы тормош алып бара башлай. Ғәҙәттә, төрлө яҡҡа таралышалар. Аталары 20 – 40 саҡрымғаса алыҫҡараҡ китә, ә инәләре уртаса 5-10 саҡрым тирәһендә урынлаша. Уларҙың һәр береһе үҙенә биләмә һәм көсөктәр өсөн өң эҙләй.\nҠайһы бер инә төлкө тыуғандың икенсе йылына уҡ аталанырға мөмкин, ләкин ныҡлы өлгөрөүҙәре ике йәшлек саҡтарына тура килә.\nТөлкө дүрт-һигеҙ көсөк таба. Көсөктәре хәлһеҙ, 100-150 грамм ауырлыҡта ғына булып тыуа. Ҡолаҡтары ишетмәй, күҙҙәре күрмәй, тәндәре ҡараһыу һоро мамыҡ менән ҡапланған була. Ике аҙналыҡ саҡтарында ишетә, күрә башлайҙар, тәүге тештәре сыға. Был саҡта ауырлыҡтары килограмға етә. Йөндәре һоро булғас, бүре йәки янут эттәренә оҡшайҙар, тик ҡойроҡ осоноң аҡлығы ғына төлкө икәнлектәренә ишаралай.\nАй ярым буйы һөт имһәләр, яйлап инәләре уларҙы ашарға өйрәтә. Йәне сығып бөтмәгән сысҡан, ҡош алып ҡайтып, һунар серҙәрен аса башлай. Бер аҙҙан инде көсөктәрҙе бергә сысҡан-маҙарға һунарға ла алалар.\nОло төлкө йәйен көнө-төнө һунар итә. Был мәлдә ул бик һаҡ була. Әйтәйек, өңө тирәләй кеше йөрөһә, балаларын башҡа урынға күсерә. Төлкө бер нисә өң, йәшеренеү урыны тота. Хатта кеше көрәк менән өңөн аҡтарырға керешкәндә лә, был йәнлек көсөктәрен һаҡлап ҡалырға тырыша – йәшерен сығыу юлынан алып китеү яғын ҡарай. Ғалимдарҙың иҫәпләүенсә, был сифат бүрелә, хатта аҡыллы һаналған юлбарыҫта ла юҡ икән.\nТөлкө тиреһе иң ҡыйбатлыларҙан һанала. СССР ваҡытында, мәҫәлән, тире эшкәртеү, унан тауар етештереү сәнәғәтендә төлкөнөкө ҡиммәтлелеге буйынса дүртенсе урында торған. Ерән төлкө тиреһен һунарсылыҡ хужалыҡтары етештерһә, ситлектәрҙә аҫрау менән шөғөлләнгән хужалыҡтар ҙа етерлек булған. Ситлектә илебеҙҙең төньяғында осраған, төрлө юлдар менән фермаларға “ҡыуып” индерелгән ғәҙәти төлкөләр аҫрала. Былар, башлыса, ҡара төлкөләр (чернобурки, сиводушки, крестовки – русса исеме бихисап).


Баш ҡалала яҙыусы һәм журналист Фәрзәнә Аҡбулатованың ижад кисәһе була // Мәҙәниәт | новости башинформ.рф\nБаш ҡалала яҙыусы һәм журналист Фәрзәнә Аҡбулатованың ижад кисәһе була\n18:08, 11 ноября 2015 Мәҙәниәт\n26 ноябрҙә Мостай Кәрим исемендәге Милли йәштәр театрында билдәле башҡорт яҙыусыһы Фәрзәнә Аҡбулатованың «Һомайғош юлы» исемле ижад кисәһе була. Әҙибәнең әҫәрҙәрен Йәштәр театры актерҙары Радмир Абдуллин, Аида Күлбаева, Шәһит Хамматов, Илгиз Таһиров, Илнур һәм Ләйсән Лоҡмановтар, Гөлбинә Сафуанова, Илнур Сәлимгәрәев, Башҡортостандың атҡаҙанған артисы Нәғим Нурғәлин, Башҡортостандың халыҡ артистары Вәкилә Ҡалмантаева һәм Рәмилә Сәлимгәрәева, шулай уҡ Мәжит Ғафури исемендәге Башҡорт дәүләт академия драма театры актеры Фәнис Рәхмәтов уҡый. Фәрзәнә Фәтих ҡыҙының шиғырҙарына яҙылған йырҙарҙы танылған йырсы Нурия Абдуллина, Йәштәр театры актрисалары Гүзәл Әйүпова, Алтынай Хамматова башҡара. Юбилярҙың яҡташы — Башҡортостандың халыҡ артисы, ҡурайсы Ишморат Илбәков сығыш яһай. Сараны актерҙар Римма Ҡаһарманова һәм Рәмзил Сәлмәнов алып бара. Кисәнең режиссеры — Башҡортостандың халыҡ артисы, Рәсәйҙең атҡаҙанған артисы Хөрмәтулла Үтәшев. Сара киске сәғәт 7-лә башлана. Инеү ирекле.\nФәрзәнә Аҡбулатова — романдар, хикәйәләр, пьесалар, әкиәттәр, балалар өсөн шиғырҙар авторы, Башҡортостандың һәм Рәсәйҙең Яҙыусылар союзы ағзаһы. Журналистар союзы ағзаһы, Башҡортостандың атҡаҙанған матбуғат һәм киң мәғлүмәт хеҙмәткәре. Фәрзәнә Аҡбулатованың әҫәрҙәренә кешенең был ерҙәге тәғәйенләнеше, башҡорт халҡының яҙмышы хаҡында уйланыуҙар, тыуған ергә һөйөү тойғоһо хас.\nФәрзәнә Аҡбулатова Хәйбулла районында тыуған. 1987 йылда Мәскәү дәүләт университетының журналистика факультетын тамамлаған. «Совет Башҡортостаны» гәзитендә хәбәрсе, 1991 йылдан «Башҡортостан» ДТРК-ның «Ижад» берекмәһендә мөхәррир, комментатор, етәксе булып эшләй. 1996 йылда «Атай икмәге» тип аталған хикәйәләр йыйынтығы өсөн Шәйехзада Бабич исемендәге дәүләт йәштәр премияһы лауреаты булды.\nТеги: ижад кисәһе


Баш ҡаланың Яҡутов исемендәге паркында ремонт эштәре башланды - GTRK.TV — Новости Уфы и РБ\nБаш ҡаланың Яҡутов исемендәге паркында ремонт эштәре башланды\nҺалдат күленең һыуын алмаштырыу – төп маҡсаттарҙың береһе. Якутов исемендәге парктың иҫтәлекле урынының береһе — Һалдат күле. Ул йәштәрҙең дә, ололарҙың да яратҡан ял урыны. Ангелина һәм Борис Беляевтар күл эргәһенә көндә килә. Бында ыңғай энергия туплап, ял итеп ҡайтабыҙ, тик парктың бер аҙ борсола башлауы ғына күңелде бошора, ти улар. Ял итергә килеүселәрҙе, Өфө ҡунаҡтарын парк тағы ла күркәмерәк итеп ҡаршылаһын өсөн, ремонт эштәре башланған да инде. Эште төҙөүселәр Һалдат күленән башлаған. Ремонт эштәрен төҙөүселәр өс йыл эшендә башҡарып сығырға ниәтләй. Тимәк киләсәктә Өфөнөң иң боронғо урындарының береһе тағы ла күркәмләнәсәк.


Сәйәсәт » Страница 199\nСәйәсәт // 15-11-2011, 14:14\nСәйәсәттә яңырыу — властың асыҡлығы һәм уның менән бөтәһе лә файҙалана алыу принцибын тормошҡа ашырыу, кешеләрҙең проблемаһын хәл итеүгә булышлыҡ итеү. Эшемдә “Власть — кешеләр өсөн!” принцибын тормошҡа ашырыуҙы иң мөһиме тип иҫәпләйем, һәм ул властың барлыҡ кимәлдәрендә — республика Президентынан башлап ҡасаба Советтары башлыҡтарына тиклем эш итә башланы ла инде.\nБалаларҙы һыуыҡта тотоу тыйылды\nСәйәсәт // 15-11-2011, 14:12\nБашҡортостан Президенты Хакимиәте эш сәфәре барышында “Потемкин ауылдары” ойоштороуҙы һәм республика етәкселеген ҡаршылау өсөн балаларҙы йәлеп итеүҙе рәсми тыйҙы.\nТейешле документ тиҙ арала әҙерләнеп, Рөстәм Хәмитовтың ҡушыуы буйынса 12 ноябрҙә ҡала һәм район хакимиәттәренә ебәрелде.\nБашҡортостан Президентының матбуғат секретары Артем Вәлиев аңлатыуынса, Рөстәм Хәмитовтың эш сәфәрҙәрен әҙерләүҙе тәьмин итеүселәр урындарҙа республика етәкселеген көткән ваҡытта яһалма тантана мөхитен тыуҙырмауҙы һәм Президент барасаҡ предприятиеның туранан-тура эшмәкәрлегендә ҡатнашмаған кешеләрҙе йәлеп итмәүҙе күҙәтеп барасаҡ.\nЭлекке Премьер-министр ғәйепләнә\nСәйәсәт // 15-11-2011, 14:05\nБашҡортостан Хөкүмәтенең элекке Премьер-министры Раил Сарбаев дәүләт мөлкәтен туҙҙырыуҙа ғәйепләнә, тип хәбәр итә “Волга буйы Интерфаксы” агентлығына Рәсәй Тәфтиш комитетының Башҡортостан буйынса Тәфтиш идаралығы етәксеһенең өлкән ярҙамсыһы Светлана Абрамова.\n“Дүшәмбе Р. Сарбаевҡа ҡарата Рәсәй Федерацияһы Енәйәт кодексының 160-сы статьяһы буйынса бюджет аҡсаһын туҙҙырыу хаҡында ғәйепләү эше асылды”, — тине ул.\nСәйәсәт // 15-11-2011, 14:01\n// Уҡынылар: 1403 тапҡыр // Тотош уҡырға\nБеҙҙе иң мөһим ҡиммәт берләштерә — илебеҙгә бәхет теләйбеҙ һәм уны яратабыҙ! Көсөбөҙ — халыҡ ышанысында\nСәйәсәт // 15-11-2011, 13:44\n4 декабрь — Дәүләт Думаһына һайлау көнө. Киләһе йылдың яҙында Рәсәй Федерацияһы Президентын һайлаясаҡбыҙ. Былар — Рәсәйҙә сәйәси тотороҡлолоҡ өсөн шарттар булдырыуҙың мөһим этаптары, уларһыҙ иҡтисадты үҫтерә һәм граждандарыбыҙҙың мул тормошон тәьмин итә алмаясаҡбыҙ.\n“Берҙәм Рәсәй” дәүләт кимәлендә сәйәси лидер булыуын дәлилләне, ул үҙ артынан эйәртеп кенә ҡалмай, ваҡ төркөмдәр мәнфәғәттәренән өҫтөн тора. Фекерҙәштәрен генә түгел, ҡаршы яҡты ла ишетергә һәләтле. Бер минутлыҡ файҙа өсөн түгел, ә стратегик маҡсаттарға өлгәшеү, барлыҡ төбәктәр, барлыҡ социаль төркөмдәр, илебеҙҙең барлыҡ граждандары мәнфәғәтендә эшләү, тулы мәғәнәһендә халыҡ һәм Бөтә Рәсәй партияһы булыу уның төп асылын билдәләй.\nБеҙ илебеҙ үҫешендәге мөһим мәсьәләләрҙе халыҡ менән берләшеп хәл итеү өсөн Дәүләт Думаһына һайлауға Рәсәй йәмәғәтселегенең барлыҡ ҡатлам вәкилдәре менән бергә барабыҙ.\n// Уҡынылар: 1402 тапҡыр // Тотош уҡырға\n“Берҙәм Рәсәй” партияһының Башҡортостан һайлаусыларына мөрәжәғәте\nСәйәсәт // 15-11-2011, 13:40\n// Уҡынылар: 1065 тапҡыр // Тотош уҡырға\nАртҡа 1 ... 190 191 192 193 194 195 196 197 198 199 Алға Бит башына